Uberan - Euskal Idazleen Elkartea - Agus Perezi elkarrizketa\nAgus Perezi elkarrizketa\nAgus Perezek Aititaren betaurrekoak saiakera plazaratu du Ganbila bildumaren barruan, Susa eta EHAZEren eskutik. Bertan, hogeita hamar urtez arte eszenikoetako kritikari gisa egidako ibilbidearen kronika pertsonala egiten du, umorez, gertutasunez eta zorroztasunez. Antologia txiki bat ere badakar liburuak, urteotan idatzitako 2.000 testuetatik aukeratutako 30 kritika.\nHogeita hamar urte eman duzu kritikagintzan. Bertigoa emango du atzera begiratzeak, ezta?\nBitxia egiten zait bertigoaren hasierako aipamen hori, bizitza errealean bertigoa izaten dudalako askotan, batez ere besteek eragindako bertigoa –auzo-bertigoa esan genezake– baten batek balkoi bateko edo eskailera bateko baranda batetik gorputza gehiegi ateratzen duenean.\nOrdea, kritikagintzan izandako urte hauek ez didate bertigo berezirik ematen, batere ez ez esatearren. Izatekotan, gogobetetze sentsazio handia ematen didate eta harrotasun puntu bat beharbada, baina ni ez naiz iraganaren zale, uste dut. Ondo da jakitea iraganean zer egin duzun, orain egiten ari zarena hobeto kokatzeko eta, geroari begira, gauzak nondik joan litezkeen jakiteko. Nondik gatozen jakitea bezalakoa da: ondo da hori ezagutzea, baina ezin gara bizi iraganeko lorietatik tiraka, gaztetako abenturak eta orduko frankismoaren kontrako batallitak beti errepikatzen. Horrek esan nahi du orainean ez duzula ezer aipagarririk esateko, eta horrelako jendeak aspertu egiten nau.\nLiburu honetan kritikagintzaz gogoeta egin duzu, eta zure lanen antologia batekin batera. Joan gaitezen partez parte: nondik nora sortu zitzaizun liburu hau egiteko beharra?\nOrain, seguruenik, aurrekoarekiko kontraesan betean jausiko naiz, baina une jakin batean iruditu zitzaidan urte hauetan guztietan egindako lana nonbait jasota geratu beharko zela. Bestela, «gauza horiek guztiak galduko dira, negar-anpuluak euritan lez», Blade Runner gogoan, badakizu.\nEta bestetik, hasiera-hasieratik iruditeria kolektiboan hain errotuta –oraindik ere– dagoen kritikari ahalguztidunaren irudia apurtu, lehertu, txiki nahi nuenez, iruditu zitzaidan jardun honen barrunbeak edo tripak airean erakutsita (ze irudi nazkagarria, bide batez esanda), jendeak beste eraikitze mental bat egingo lukeela kontu honetaz, eta hori lagungarria izan zitekeela arte eszenikoen kritikariaren rola birdefinitzen eta birkokatzen. Alde horretatik, gustatzen zait ustea ekarpen txiki bat egin diodala era kolektiboan eraiki behar dugun kritikariaren rolari, eta ekarpen txiki hori liburuan kondentsatzen da, baina hiru hamarkadako jarduera koherente –nik uste– eta jarraituaren fruitua ere bada.\nLiburuan aipatzen duzu titulua –Aititaren betaurrekoak– kazetaria ere bazen zure aitonari loturiko anekdota batetik datorrela. Ofizioa edo joera ere, hari hartu zenion?\nBada, bai eta ez (kontraesanetan jarraitzen dugu), zeren eta, liburuan azaldu bezala, ni abenduan jaio eta bera hurrengo otsailean zendu zen. Beraz, ez dut harengandik gogorapen handirik, baina etxean noizean behin komentatzen zen bere lanbidea, eta nik uste dut irudi lauso hark zerbait piztu zuela nigan, hor ikusi nuelako besteengan eragiteko bide posible bat. Eta gero, aititak zezenketa-kritikari jarduten zuen (horreur!) eta umore zuriko liburuak idazten zituen. Seguruenik horrek guztiak eragina izan zuen nigan, baina ni ez naiz horretaz kontziente izan liburu hau etorri arte.\nLehenengo atala kritikagintzaz mintzo da baina ez akademiatik, saiakeratik, analisi bibliografikotik, testigantzatik eta lekukotasunetik baizik. Hasieratik argi zenuen tonua hori izango zela?\nBai. hasieratik nuen argi huraxe izango zela liburuaren ikuspuntua, hau da, neure bizipen pertsonaletatik abiatua izango zela. Edo, hobeto esanda, bizipen pertsonalek kutsatua, alderdi akademikotik hartua izan beharrean. Nik uste dut arlo profesionalean bizitzan egin dudan guztiak asko izan duela alde pertsonaletik, bai irakaskuntzan bai kritikagintzan. Itzulpengintzan jardun dudanean ere alde pertsonalak rol nabarmena jokatu duelakoan nago, nahiz eta arlo horretan alde teknikoek pisu erabakigarriagoa duten. Hala ere, adibidez, liburuak eta testuak itzultzen edo zuzentzen ditudanean sano jorratzen ditut egilearekiko kontaktua eta haren ikuspegia, harekin negoziatzen dut beti, eta horretan ere behin baino gehiagotan eskertu didate nire jarduteko manera.\nEta bestetik, ez zait kostatzen aitortzea plano akademikoan ez daukadala prestakuntza berezirik kritikagintzan aritzeko. Beste bi arloetan prestakuntza jaso dut, baina kritikagintzan autodidakta naiz –uste dut gure belaunaldiko asko izan garela autodidaktak hainbat gauzatan– eta autodidakta izateak ez du zertan esan nahi ezjakina izatea. Lan akademikoa ondo dago jakintzan eta ezagutzan aurrera joan nahi badugu, baina egunkari batean dibulgazio tonua nagusitu behar da, irakurleak ez baditugu uxatu nahi behintzat.\nAzkenik, alde pertsonalari lehentasuna emateak ez du esan nahi pertsonalismotik edo partzialtasunetik jokatzea, pertsonak lehen planoan kokatzea baizik, hau da, taula gainean egin diren artistak eta aulkietan egon diren ikusleak beti zugan presente egotea. Liburuari ere izaera hori eman nahi nion, irakurleari paradigma berriaren eraikuntzan laguntzeko, zutabe doriko baten gainean dagoen kritikari antigoalekoaren figura uzkaili eta gure artean dabilen bitartekariarena promozionatzeko.\nEstilo aldetik ere, zure testuak aurretik irakurri dituenari ez zaio arrotza egingo… badu umoretik, ironiatik, paradoxatik. Koherentea da liburuko tonua, orain arte idatzi duzun guztiarekin?\nTonuaren aldetik Euskaldunon Egunkarian eta Berrian baino apur bat libreago ibili naiz, asertibitatea asko jorratu baita betidanik bietan. Eta ni ere bat nator jarrera horrekin, baina uste nuen liburu batean –egitura babesle baten menpe ez egotean– estilo edo tonu solteagoak izango zirela egokiak. Hala ere, saiatu naiz moderatua izaten, errespetua delako nire bizitzaren ipar nagusietariko bat. Hala ere, errespetua merezi duenari zor zaio, ez edonori, ez gaitezen hori bezain zozoak izan, mesedez. Eta bai, zuk esan bezala, nolabaiteko umorea eta ironia darizkie testuei, eta purrustadatik hurbil egon daitezkeen lerroak ere idatzi ditut, baita mingarriak izan zitezkeen pasarte batzuk kendu ere. Dena den, hedabide bietako kritika hautatuen artean satira gupidagabeak ere aurkituko ditu irakurleak, eta seguru nago barre politak botako dituela haiek irakurtzean.\nBeraz, esan daiteke orain arte baino solteago idatzi nahi izan dudala, baina gero beti zara egitura baten parte, ez dituzu gauzak zeuk bakarrik egiten –eta eskerrak–, jende asko dago liburu baten atzean, eta era batean edo bestean haiekin konpartitzen duzu ardura. Zuk idatzi eta sinatu bai, baina nigan behintzat, pisu handia dauka lagundu dizutenak ere kontuan izateak.\nKritikagintza ez dirudi esker oneko lana, are gutxiago hain “gertukoa” den kultura batean. Horren lekukotzak ere eman dituzu testigantzetan: beharra zenuen, nolabait, egindakoekin eta ez egindakoekin kontuak kentzeko?\nEgia da kritikagintza ez dela esker oneko lana, baina tira, batek ez du idazten lagunak egiteagatik. Horrela izango balitz, laster utziko niokeen kontu honi. Izan ere, nik uste dut lehen hamar-hamabost urteetan ez nuela agurrik ere jaso konpainia ofizialistetako inongo kiderengandik, baina horren zergatia da –seguru nago– haiek ez dutela inoiz euskaraz irakurtzen. Beharbada ez zekiten ezta Euskaldunon Egunkaria existitzen zela ere (tori purrustada!).\nDenbora garrenean, ordea, talde gazteagoak eta berritzaileagoak agertzearekin batera –euskaldunagoak ere baziren, jakina–, lagunarteko giroan sentitu naiz haietariko askorekin, eta azken hamar urteetan, demagun, askotan jasotzen ditut esker oneko mezuak, bai idatziz bai pertsonalki. Horrek gogobetetze handia ematen dizu, esaten dizutelako ondo harrapatu duzula beren lanaren funtsa edo ikusi egin dituzula haiek planteatzen ez zenituzten gauza batzuk…\nGogoan dut Anarik esandakoa Euskaldunon Egunkaria zarratu zutenean: «Garrantzitsua ez da nola irakurri dugun guk Egunkaria baizik eta Egunkariak nola irakurri gaituen gu». Era horretan asmatu duzula esaten dizutenean, ikaragarri ona da, zinez.\nKritika bide, hiru hamarkadaren kronista bilakatu zara. Zuk Lali Marimonekin batera egindako lana izango da azken hamarkadetan gertatu denari pista jarraitzeko bide bakarrenetako bat. Zama zaizu hori?\nZama baino gehiago, lana, eta ondo egindako lanak emandako poza (ondo egin dugunean). Eta txarto egin dudanean, ezinegon handia, kritika kaxkarrak, komenientziazkoak edota akastunak atera ditudanean. Pribilegio sentsazioa ere bai askotan, euskarazko proiektu estrategiko handi horren parte lehen urtetik izateagatik eta euskarak bete gabe edo nahiko abandonatua zeukan arte eszenikoen kritika arloa nolabaiteko txukuntasunez betetzeagatik.\nZuk esan bezala, Lali Marimonekin batera egin dut lan arlo honetan hasieratik, eta bera katalana denez, atoan ulertu zuen egunkariaren proiektuak euskararentzat zeukan garrantzia. Bestetik, eta liburuan azaldu bezala, kritika bat ganoraz argitaratzeak ekoizpen-lan asko eskatzen ditu aurretiaz eta ostean, eta bere lanetan bermatuta gehi bere ikuspegiaren kontrasteaz elikatuta atera dira kritikak beti. Argi dago bion proiektu komuna dela, bizitzan ditugun beste asko bezala.\nDenera 2.000 kritika inguru dira idatziak dituzunak, baina 30 ekarri dituzu antologiara. Zeren arabera aukeratu dituzu?\nEgia esan, nire hasierako asmoa zen ordura arte egindako kritikak ahanzturan ez galtzea (Blade Runnerren sindromea berriro), baina gero, ez dakidala zergatik, konplikatu egin nintzen eta artikuluak idazten hasi, baina nire hasierako asmoa zen ahalik eta kritika, artikulu eta elkarrizketa gehien salbatzea. Gero, zorionez, inguruan duzun ekipoa dator eta amultsuki esaten dizute ‘nora zoaz, lagun?’.\nHorren ostean, 300 bat hautatu nituen, Euskal Herriko konpainia guztiak eta hemendik kanpoko batzuk kontuan hartuta. Fase horretako asmoa zen nolabaiteko oreka lortzea konpainia guztien presentzian, liburua ere izan zedin Euskal Herriko antzerkigintzaren erakusgarri, baina gero konturatu nintzen bide horretatik ez nindoala inora eta ez zitzaidala niri tokatzen besteen lanak salbatzea, samaritanismo neurrigabeak jota banengo bezala.\nOrduan, onenak bakarrik –onenak ene ustez, betiere– hautatzeari ekin nion, nire ustezko izen onaren mesedetan –horrek esan nahi du ez nituela kritika txarrenak aukeratu– eta balizko irakurle sufrituaren hobe beharrez. Hala ere, hautaketa drastiko horretan urteotan jorratu ditudan lau arte eszenikoak tartekatu nituen: antzerkia, dantza, performancea eta zirkua. Estilo aldetik borobilak izan behar ziren, eta aldi berean niretzat bereziki kuttunak, emanaldiak nigan utzi zuenagatik edo idaztean lortu nuen mailagatik. Dena den, irakurleak dauka azken hitza, zelan ez.\nZure lanetan euskal taldeen lanek protagonismo berezia dute, baina garrantzia eman diozu Euskal Herrira etorritako konpainiei ere euskaratik begirada luzatzeari. Zergatik apustu hori?\nBai, nola esan… Kontua beti izan da arte eszenikoak euskaraz komentatzea, euskararen munduari ekarpen hori egitea, euskarazko irakurleak Euskal Herriko agertokietan gertatzen denari buruzko iruzkin txukunak jasotzea, geure mundu ikuskeratik abiatuta eta geurean zentratuta, horrela bakarrik egin diezaiokegulako ekarpenen bat munduari. Baina kulturan ganorazko ekarpenak egiteko, geure etxetik kanpokoak ere jaso behar ditugu, zelan ez, eta horra dator Katalunia, Espainia, Galizia eta beste herri batzuetako lan interesgarriak euskaraz ere komentatu beharra.\nLiburuan aipatzen duzu azken garaietan dantzarekin atxikimendu handiagoa sentitu duzula, testuak idazteko orduan. Zer ematen dizu dantzak, ikusle gisa, antzerkiak ematen ez dizuna?\nZaila da kontu hori. Antzerkiak, beharbada, gehiago jotzen digu buruan. Intelektualki gehiago eragiten digu seguruenik, eta dantzarekin alderdi asko konpartitzen ditu, noski, baina dantzak alde espiritualagoei deitzen die, gehiago zentratzen da alde estetikoetan bere izaeragatik beragatik. Hurbilago dago arte hutsetik, eta maila handikoa bada, beste maila batera eroaten du ikuslearen espiritua. Nolabait esateko, ikusle trebatuak sentitu ahal du minutu labur batzuez edo ordubetez mundutik kanpo dagoela, hutsean flotatzen balego bezala, eta sentsazio horrek, dantzak eta zirkuak bakarrik eman diezazukete, koreografoaren edo sortzaile batzuen diseinuagatik eta dantzarien edo zirku-artisten diziplinatze eta sakrifizio ikaragarriagatik eta talde-lan jarraituaren fruitu bezala.\nKritikari jardunari begira, autodidakta naiz horretan ere. Kamikaze xamar hasi nintzen dantzari buruz idazten, baina hor ere ikusi nuen bete beharreko hutsunea euskarazko kulturan. Baina urtean 30 edo 50 dantza lan ikusten badituzu, zertxobait ikasten duzu, eta urtero Miarritzeko Dantza Maitaldira (Le Temps d’aimer la danse festibala) joaten naizenean Le Monde, Le Figaro eta enparauen kritikak irakurri eta konturatzen naiz hango kritikariak nire antzeko tonu eta bideetatik mugitzen direla –edo ni haienetan, hobeto esanda–, eta horrek nolabaiteko segurtasuna ematen dizu.\nBestetik, arlo honetan ere nahi nuen txikitu ohiko kritikarien eredu hanpatu eta hutsala, eta denborak frogatu dit zenbat eta ezjakinago izan orduan eta hitz potoloagoak, ustez intelektualagoak eta estilo kriptikoagoa baliatu ohi dutela, beren gabeziak ke-laino horren atzean ezkutatzeko, nik uste.\nDuela urte batzuk beste bilduma batzuetan bilatu beharko zuen lekua horrelako lan batek, egun Ganbila topatu du habia. Saiakera gisako lehenengo lana izan da bilduman. Euskaraz, antzerki testugintza literarioaz gain, zer dago egiteke saiakeraren arloan?\nBada, seguruenik, nirea baino akademikoagoa den saiakeraren bat, kritikagintzaren rol horizontalari buruzkoa, eta gero interesgarria izango litzateke belaunaldi berrien rolaz hausnartzea, dramaturgia berriez eta ustez berriez, Europan gaindituta omen dagoen antzerki postdramatiko delako horretaz, eta Euskal Herriko talde aurreratuen lengoaia eszenikoez. Ikertzen hasita, hainbat gai ditugu zain.\nZuri, pertsonalki, zer da kritikari ibilbideak eman dizun onena?\nJardun honetaz asko ikasi izana, euskaraz sano trebatu izana, Euskal Herri osoko errepide, txoko eta jende asko ezagutu izana, une ordainezin batzuk prentsaurrekoetan agintariek esandako txorakerien kontura, Euskaldunon Egunkaria, Egunero eta Berriaren parte izatearen ohorea… eta laguntasun batzuk jorratzearen aukera, noski.\nEta ibilbide horrek ekarri dizun erronkarik zailena?\nMaila egokia ematea, bai euskararen aldetik bai arte eszenikoen gaineko iruzkinetan. Zail-zaila ere ez da inoiz izan, baina beti dago presente egunkariaren paper urritasuna ez duzula alferrik erabili behar, eta are gutxiago irakurlearen denbora.\nEuskaldunon Egunkaria eta Berriari loturik ezagutu dugu zure ibilbidearen parterik handiena. Ez kasualitatez, Mikel Lizarralde Kultura saileko arduradunak idatzi du hitzaurrea. Zer nolako balantzea egiten duzu, elkarrekin egindako bideaz?\nEsan bezala, ohore handitzat dut proiektu horretan parte hartu izana, nire ekarpena lan-talde militante eta kohesionatu bati emanez. Sukarrietako Eskola-saiakuntzarako Zentroko talde pedagogikoaren kide nintzela, behin esan zidaten «leku hau urre meategia da», eta ni pozik. «Baina zu meatzari zaude hemen», gehitu zuten gero. Egia berdaderoa. Egunkarian eta Berrian, berdin. Handik urre asko atera dezakezu meatzari legez, gizartearen esku jartzeko gero. Sentsazio horrek ez du parekorik, benetan.\nZer-nolako etorkizuna opa zenioke euskarazko antzerki kritikagintzari, nola irudikatzen duzu modu ideal batean?\nBada, hasteko eta behin, antzerkia eta arte eszenikoak landuko lirateke irakaskuntza-maila guztietan –Iparraldean aurreratuago doaz kontu horretan– eta ikasleek prestakuntza-saio bat edo batzuk jasoko lituzkete antzerkilarien aldetik antzerki-emanaldietara joan baino lehen. Jarraian, ondo legoke ikusitakoa idatziz komentatzea, horrela trebatuko liratekeelako kritikari bezala. Bestetik, antzerki eskoletako ikasleek antzezlan kopuru finko bat ikusi beharko lukete ikasturtean zehar, maila bakoitza gaindu ahal izateko.\nBeste plano batean, finkatzen joango litzateke kritikari horizontalaren rola, eta kritikariak aukera edukiko luke beste kritikari batzuekin gauzak planifikatzeko, eztabaidatzeko eta informazioak zein balizko jakituria konpartitzeko. Alde horretatik, oso pozik nago Arantzazu Fernandez Iglesiasek Berrian urtarriletik hasitako elkarlanarekin, berarekin ondo betetzen baita paragrafo honetan esan dudan guztia, baina bi baino gehiago izango bagina, are emankorragoa izango litzateke panorama.\nAzkenik, ondo legoke kritikariaren gaineko irakurketa edo analisi kritikoak noizean behin agertzea, kritikariak bere gabeziak antzeman –estiloan, lanen hautaketan, haien gaineko ikuspegian…– eta haiek zuzentzen joan zedin. Horren ezean, oso zeregin bakartia bihurtzen da hau guztiau, eta arriskua dago autokraziaren tentazioan jausteko.\nAgus Perez Arratsean saioan\nGustatzen zait ustea ekarpen txiki bat egin diodala era kolektiboan eraiki behar dugun kritikariaren rolari, eta ekarpen txiki hori liburuan kondentsatzen da\nLan akademikoa ondo dago jakintzan eta ezagutzan aurrera joan nahi badugu, baina egunkari batean dibulgazio tonua nagusitu behar da, irakurleak ez baditugu uxatu nahi behintzat\nAlde pertsonalari lehentasuna emateak ez du esan nahi pertsonalismotik edo partzialtasunetik jokatzea, pertsonak lehen planoan kokatzea baizik, hau da, taula gainean egin diren artistak eta aulkietan egon diren ikusleak beti zugan presente egotea


Legebiltzarrean egingo dute gaur protesta Etxetresnetako langileek - Debagoiena - Goiena.eus\nLegebiltzarrean egingo dute gaur protesta Etxetresnetako langileek\nJon Berezibar 2013-11-06 10:58\nGoizeko 10:30ean abiatu dira Arrasatetik 180 bat langile Gasteizera, lau autobusetan. Basaurikoek deitutako elkarretaratzera batuko dira, horrela, Edeseko lankideekiko elkartasuna agertzeko. Legebiltzarrean egingo dute elkarretaratzea, Eusko Jaurlaritzak, aldundiek eta udalek, Mondragon Korporazioko eta Fagor Etxetresnen ordezkariekin batera 15:00etan Lakuan egingo duten bileraren egunarekin kointzidituz. Bileraren harira, jakin da, Gipuzkoako Diputazioak proposatuko duela trantsizio planean Kutxabankek ere parte hartu dezala.\nKutxa eta Kutxabankek ere finantziazioan parte hartu dezaten gestioak hastea proposatuko du Diputazioak gaurko batzarrean\nEtxetresnen bazkideek Bazkideak Betirako elkartea eratu dute\nKorporazioak 50 milioi euro batu gura ditu aurre-erretiro, birkokatze eta formaziorako\n12:00etan egingo dute elkarretaratzea eta, horretarako, autobusez abiatuko dira Arrasatetik 180 bat behargin 10:15ean. Basauriko langileen protestarekin egingo dute bat, horrela. Lakuan, hain justu, 15:00etan bilera garrantzitsua hasiko da. Gobernua, aldundiak eta udalak eta korporazioko eta Fagor Etxetresnetako ordezkariak batzartuko dira. Udalen ordezkaritza Arrasate, Aretxabaleta eta Azpeitiko alkateek osatuko dute, langile kaltetu kopuru handiena duten herri bezala.\nJavier de Andres, Aramaion bihar\nJavier de Andres, Arabako Ahaldun Nagusia, Aramaion izango da bisitan bihar eta Fagor Etxetresnen egoera izango da gai-zerrendako puntu nagusietako bat. Aramaion 62 dira Fagor Etxetresnetako bazkideak eta, horrela, proportzioan, baliteke, biztanle aldetik, herri kaltetuenetakoa izatea.


Hamasei hilabete baino gehiago eman nituen zaborrak miatzen zerbait aurkituko nuen itxaropenez, auskalo, interesgarria izan zitekeen edozein gauzaren bila. Aspertze hutsagatik hasi nintzen eta zeren bila ari nintzen jakin gabe, baina gauero motxila eta MP3a hartuta, txirri bati zupada pare bat egin eta arkeologi hondakinen bila abiatzen nintzen. Furgoneta bat erostea ere pasa zitzaidan burutik, aurkikuntza astunegiren bat eraman beharko banu. Zorionez ez nuen halakorik egin.\nZoratzen ninduen hiritik zehar noraezean ibiltzeak, besteek botatzen zutena bilatzen. Oraindik orain zalantza dut, gainontzekoekin konpartitzeko abandonatzen zuten hura guztia, ala zaharkitzapen kontsumista hutsagatik.\nZaborra saltoki handien modukoa da, denetarik eta prezio onean aurki daiteke. Aitari oparitu nion josteko makina bat, Academy markako gitarra elektriko bat, zenbait bizikleta, hirurogeita hamarreko hamarkadako eski parea, bikote baten ezkontzako argazki albuma –horrenbestez banatuta egongo dira, ziurrenera–, musika kate txiki batzuk, bozgorailuak, idazmakina pare bat, 61eko\npick-up bat eta, bereziki, binilozko 33 disko eta libreta bat gordetzen zuen plastiko beltzezko poltsa bat.\nPoltsa zabaldu eta begirada bat eman nion gainetik materialari, ez nuen denbora askorik ematen begiratzen zaborretan nengoela, motxilan sartu eta etxera heldu arte itxaroten nuen altxorra aztertzeko. Kasu honetan: Blues Breakers with Eric Clapton, Hugh Masekelaren Is Alive and Well at the Whisky, Otis Rushen Cold Day in Hell, Carl Holmes & Commandersen Twist Party at the Roundtable,\nKontu honen alderik interesgarriena, 33 binilo aurkitzeko zorteaz harago, libreta arakatzea izan zen. Eskuz idatzita, 33 diskoen arteko bakoitzari buruzko datuak, oharrak, ideiak eta apunteak ageri ziren, Alejandro Castrejanak Ritmo Juvenil izeneko musika-aldizkari batean argitaratutako kritiken ebakinekin batera. Diskoekiko garaikidea zirudien aldizkariak.\nIbonek eta Leirek istorio bihurtutako soinuzko esperientzien segida honetan parte hartzera gonbidatu ninduten unetik argi nuen nire lana eginda zegoela. Areago, testua entregatu duen lehenengoa naizela esango nuke. Alejandro Castrejanak idatzi zuen diskoaren kritika, ordutik nire disko gogokoentzat dudan diskoaren kritika: Eric Burdon & the Animalsen Every One of Us.\nHonekin batera, beraz, 1968ko irailean Alejandro Castrejanak Ritmo Juvenil aldizkarian egin zuen kritika bera gehitu nahi izan dut.


IRRATIEN TARTEA: Leioako Umore Azokaren berri ekarri dugu Bilbo Hiriatik - Arrosa\nZebrabideari ekin berritan ohi dugunez, irratien tartea zabalduko dugu, Bizkaia aldera jo eta umorea hizpide hartzeko. Izan ere, astebete barru hasiko da Leioako hamazazpigarren Umore Azoka. Eta hemezortzi izango dira bertan emanaldiak eskainiko dituzten euskal konpainiak. 11 ikuskizun erabateko estreinaldiak izango dira gainera. Ba maiatzaren 19tik 22ra artean Leioan egingo den jaialdi horren inguruko berriak jasotzeko, Bilbo Hiriako esatari Ane Zabalak Leioako Umore Azokako zuzendari Ana Lopezi egindako elkarrizketa ekarri dugu irratien tartera.\nPosted in ZebrabideaTagged #ana lopez #ane zabala #bilbo hiria #irratien tartea #leioa #portada #umore azoka


Museum Cemento Rezolak 'Kantujirea' atondu dau Añorgako ondarea ezagutarazoteko - bizkaie.biz\nBizkaie! 2020-10-22 07:55 Kulturea\nTra Tra Tradizinoa ekimena datorren zapatuan izango da, 12:00etatik aurrera.\nOlgeta-Etxea | Ikusi handiago | Argazki originala\nKantujirea Unai eta Beñat Gaztelumendi bertsolarien eta La Basu-ren raparen eskutik ondare-intereseko bost gune lotuko ditu: Museum Cemento Rezola, Olgeta-Etxea, Añorgako frontoia, bolatokia eta Antzerki Aretoa. Espazio horreek bertsolaritzearen tradizinoak eta rap bertsoen modernidadeak\nMuseum Cemento Rezola aitzindaria da industria-ondarearen dibulgazinoan eta kokatuta dagoan inguruan, Añorgako auzoan, industria-kolonia zaharra, ondare-izakera nabarmenekoa da.\nMuseum Cemento Rezolak liburuxka bat argitaratu dau, bost lekuen barri emoteko eta argitalpen hori museora joango diran bisitarien eskura jarriko da.\nCementos Rezola-Heidelberg Cement Group-en jaubetzakoa, eta K6 Kudeaketa Kulturala, Eusko Jaurlaritzearen babesari esker, Añorgako ondare arkitektoniko eta kulturalera bisitea antolatu dabe urriaren 31n, 12:00etan.\nMuseoa Luis Peña Gancheguiren estudioak egina da. Eraikinean eskolea egoan 1962tik eta bertan, ia ehun eta berrogeita hamar ikasle batu ziran, batez be, Lasartekoak eta Añorgakoak. Cementos Rezola fabrikearen 150. urteurrena ospatzeko, Añorga auzoko antxinako ikastetxeak ateak barriro zabaldu zituen industria-ondarea zabaltzen aitzindaria dan museo moderno bihurtuta. Gaur egungo eraikinak, neurri handi batean, antxinako ikastetxearen hormigoizko egiturea gorde dau.\nGonzalo Echegaray arkitektoaren lana, olgeta-Etxea jaien bihotza, olgetalekua, bilera-gunea eta añorgatarren familia-etxea izan da. Antxinako jangelea eta liburutegi, taberna-egongela eta astegoienetako zinema horrek, gaur egun, añorgar guztien etxearen izakerea gordeten dau añorgarren bilera eta kultura-gune lez, fabrikako beharginen jangelea izateaz gan.\n1949. urtean, Eduardo Torroja injineru ospetsuak eta Juan Batanerok estalki original bat eregi eben. Alkarri lotutako kono-formak zituan 5 zentimetroko hormigoizko xafla fin-fina zan. Alboko habe biek eta aurrealdeko zutabe bik eusten eben. Habe horreetako bat alboko hormatik kanpora joian eta arrabolen gainean ipinita egoan mobidu ahal izateko. 67 urtean ia ez zan aldaketarik egin frontoian. 2017an, Añorgako bizilagunek eskatuta, gaur egun ezagutzen dogun estalkiaren itxiturea eregi eben. Frontoia Añorga auzoan oraindino asko erabilitako espazioa da. Pelota-partiduak eta txapelketa profesionalez gan, pelotazaleek be jokatzen ditue euren partiduak frontoi honetan.\nAñorga, beti, oso lotuta egon da bola-joko tradizionalaren euskal bersino honi. Horregaitik, aspalditik, Bolatokiak bere garrantzia izan dau bertako herritarren topaleku eta apustuetarako leku lez. Cementos Rezolak Eduardo Torroja injineruari bolatoki hau eregiteko agindua emon eutson 1949an eregitakoa ordezkatzeko. Estalki arinagaitik nabarmentzen da. Estalki horrek frontoikoaren arkitektura ezaugarriak ditu.\nAntzerki eta zinema-aretoa\nManuel Urcola arkitektoak 1953an eregitako eraikinak añorgarrentzako zabalik dagoan kultur jarduerarako leku bat izaten jarraitzen dau. Bertan, gaur egun, Antxon Ayestaran Kultur Etxea —Donostiako Orfeoiaren zuzendari eta Orfeoi Txikiaren sortzaile izan zan añorgarraren omenez—, Harkaitz jantza taldearen saioetarako gunea, Gorga-ren (auzoaren historiari eusteko alkartea) egoitzea zein gaztetxearen egoitzea da.\nKontuak kontu, ibilbiderako 35 plaza baino ez dagoz. Izen-emoteak 689.035.958 telefonoan edo museumstruorezola@gmail.com helbide elektronikoan egin daitekez, lekua bete arte.


Ogia ez dadila falta… ezta euskara ere! – AndoaINdarra Euskaraz\nHome > Destakatuak > Ogia ez dadila falta… ezta euskara ere!\nOgia ez dadila falta… ezta euskara ere!\nDestakatuak, Haurrak eta gazteak\nEuskararen Nazioarteko Egunaren inguruan, eta Topaguneak antolatutako Haurren aurrean helduok heldu kanpainaren helburuarekin ere bat bat eginez, Andoaingo Udalak, Aiurri hedabideak, Galardi Haurreskolak, Ondarreta eta La Salle-Berrozpe ikastetxeek eta Aita Larramendi Ikastolak, abenduaren 13ko astean, OGIA EZ DADILA FALTA… EZTA EUSKARA ERE! izeneko kanpaina burutuko dute.\nEskuorria eta egutegia\nEuskararen Egunerako ZOZKETA abian da!!\nAbian da Andoain Laburrean bideo laburren lehiaketa!!\nHaurrak eta gazteak20\nSuaren inguruan letrekin gozatzen! Euria dela eta ONDARRETAko patioan arituko gara!!!\nDestakatuak Haurrak eta gazteak


EHUN METRO 1986\n► EHUN METRO 1986\nSortzailea AKET, 2008ko Ekainaren 16a, 16:55:25\n2008ko Ekainaren 16a, 16:55:25 Azken aldaketa: 2020ko Apirilaren 06a, 17:45:45 Arsenicum(e)k egina\nRamon Saizarbitoriak idatzitako bigarren eleberria da, lehen aldiz 1976an argitaratu zena. ETAkide batek poliziarengandik ihesi Donostiako Konstituzio plazan eraila izan aurretik korrika egiten dituen azken metroak kontatzen ditu, bere haurtzaroko bizipenak, klandestinitateko egunak, iraganeko amodiozko harreman bat, egunkarietako titularrekin, beste gazte bati egindako itaunketa polizialekin eta kaleko jendearen iruzkinekin\nIraupena: 54 Min\nTamaina: 494 MB\nAudioa: DVD MP3 Estereoa/Euskera\nRe: EHUN METRO\n2008ko Ekainaren 16a, 19:43:39 #1\nOso filme ona, eskerrik asko AKET, genioa zera^^\n2008ko Ekainaren 27a, 19:46:03 #2\nmila esker aket,\nEr: EHUN METRO\n2008ko Uztailaren 16a, 22:57:32 #3\nMilesker, oraindik ez dut guztiz jaitsi, baina liburua ikaragarri gustatu zitzaidan, ea filma ere ona den!\n2009ko Ekainaren 25a, 18:08:20 #4\nE, gauza bat, megauploadeko link-a ez'tabil eta emulekua ez'tanez bajatzen, ahal dezue altzau berriz'e, mesedez?\nBeste alde batetik, badakitx ez'tatorrela izeta baina... gaur gabeko Charlie eta txokolate fabrikia neuk grabatzeko asmua dakat, bale?\nBueno ba, hurrengo arte!\n2009ko Ekainaren 27a, 09:01:18 #5\ne-mule kaka bat da, nik emuletik ez dut ezer jarriko zeren beti arazoren bat daukat, megaupload tik kontua daukatenek jarri dezakete. Baina filmearen kalitatea ez da oso ona zeren lehen disko gogor batekin grabatzen nuen. audio eta bideo kaskarra, ea berriz botatzen duten eta ondo grabatu dezakegun.\n2009ko Ekainaren 27a, 13:19:21 #6\nAipamenaren egilea: AKET Noiz: 2009ko Ekainaren 27a, 09:01:18\ne-mule kaka bat da\nKontuz diozunarekin :smiley_1140:\n2009ko Abuztuaren 04a, 19:26:42 #7\nNorbaitek konpontzea meauploadko elinka\n2009ko Abuztuaren 04a, 22:38:51 #8\nIkusten hari zarenez AKET, megauploadera igotzen nabil kadukatuta edo emulean dauden filmeak lehenik ordun, hau ere igoko da, lasai.\n2009ko Abuztuaren 11a, 19:17:56 #9\n2010ko Azaroaren 12a, 00:46:35 #10\nDeskargatu berri dut emuleren bidez. Irudia ez da onegia, dena dela, eskerrik asko.\n2011ko Martxoaren 07a, 12:17:15 #11\nOraindik ez dago konponduta megauploadeko linka ezta?\n2011ko Martxoaren 07a, 12:57:04 #12\nEz,sentitzen dut, gauza da nik ezin naizela denataz arduratu, ta horretarako BITALA litzake Euskal encodingsen gauden GUZTIOK pixkat emotea ta falta diren gauzak edo atxindutak dudezenak berrigotzea, ze sekulako nahaspila daukat buruan aspaldi on. (Conan detektibearekin ere ezin naiz segitu etxean daukagunarekin).\n2011ko Martxoaren 07a, 13:15:12 #13\nArrazoi handia duzu, gauzak berritzen baldin badira ondo funtzionatuko duten segurtasuna daukagu.\nHorregatik gauza batek funtzionatzen ez duenean, abisatzea garrantzitsua dela deritzot, arxiboa bere disko gogorrean daukanak artxiboa berriro ere zerbitzarira igotzeko eta link berria ipintzeko. Gauza da askotan ordenagailuak edota disko gogorrak alde batera uzten gaituztela eta artxibo guzti hauek galtzen ditugula... (duela gutxi gertatu zait niri...) :goib:\nEr: EHUN METRO [2S/SS]\n2012ko Uztailaren 18a, 21:34:03 #14\n2SHAREDetik eskuragarri! :barre:


Akordioa: ZTE Estatu Batuetan arituko da hainbat baldintzatan Androidea\nDuela egun batzuk, ZTEren konplikazioen amaieraren berri eman genizuen Estatu Batuetako Merkataritza Sailarekin. Beno, hau inoiz baino ofizialagoa da enpresak ofizialki iragarri du debekua bertan behera uztea, ZTEk debekatuta baitzuen AEBetako enpresekin negozioak egitea. Horri esker, lurralde horretako telekomunikazio ekipoen fabrikatzaile nagusienetakoa den Txinako konpainiak herrialde honetako merkataritza eragiketa nagusiak berreskuratu ahal izango ditu.\nbitartean hori egun batzuk lehenago gauzatu zenGaur, inoiz baino gehiago, baldintza guztiak argi daude. Gogoratu arazoa konpainiak Iranera AEBetako salgaiak eta teknologia legez kanpora bidaltzeagatik errudun deklaratu ondoren konpainiak akordioa hautsi ondoren hasi zela, ezarritako AEBetako zigorrak urratuz.\nHitzarmenaren barruan, enpresak 400 milioi dolar sartu ditu fidantza kontu batean. Fideikomisoaren akordioa azken hilabetean nazioko Merkataritza Sailarekin lortu zuen beste 1.400 mila milioi dolarreko akordioaren parte da, telefonoak beren osagaien mende dauden AEBetako hornitzaileentzako sarbidea berreskuratzeko.\nAkordio berriak 1.000 mila milioi dolarreko isuna ere jasotzen du. ZTEk joan den hilean ordaindu zituela AEBetako Ogasunari eta 400 milioi dolar Estatu Batuek zaintzen zuten fiduziario kontu batean. Bereziki, gobernuak kontuaren zenbatekoa fidantza gisa har lezake ZTEk azken akordioa urratzen badu. Zer gehiago, Txinako konpainiak 30 eguneko epean zuzendaritza eta zuzendaritza aldatu behar zituen. Merkataritza Sailak aukeratutako kanpoko betetze arduraduna ere kontratatu behar duzu.\nAzkenik, Adostu zen AEBetako gobernuak konpainiaren instalazioak bisitatzea murrizketarik gabe, konpainiak aldarrikatu zuen bezala AEBetako osagaiak erabiltzen ari direla egiaztatzeko. Gainera, zure produktuen AEBetako osagaien xehetasunak argitaratu behar dituzu zure webgunean txineraz eta ingelesez.\nArtikuluaren bide osoa: Androidea » Berri » Akordioa: ZTE Estatu Batuetan arituko da hainbat baldintzatan


Arte[faktua] 60: Hasier Larretxea, Batzuen ametsak bertzeen zelai zulatuak dira, Uxue Juarez, Manu Etxezortu • ZUZEU\nArte[faktua] 60: Hasier Larretxea, Batzuen ametsak bertzeen zelai zulatuak dira, Uxue Juarez, Manu Etxezortu\nArte[faktua] 60: Hasier Larretxea –\nLola Sarratearen gomendioa\nJanire Vargasen booktubea\nHasier Larretxea idazle arraioztarra da aste honetako gonbidatu nagusia Arte[faktua] literatur saioan. Arraiozen, bere sorterrian elkartu gara Pamiela argitaletxearekin plazaratutako poesia lanaz solastatzeko: Batzuen ametsak bertzeen zelai zulatuak dira.\nLarretxeak Madril du bizileku duela hamahiru urtetik hona, baina poesiak bere jaioterrira itzultzeko aukera ematen diola nabarmendu du, bere haurtzaroko paisaietara. Paisaiarekin batera, gatazkak, erlijioa eta konbentzionalismoak dira poemetako gaiak, besteak beste. Bi ataletan banatu du lana, eta Joxan Artzeren aipuak ematen dio irekiera liburuari: “Ez dago nork bere buruarentzat zulatzen duen zuloa baino sakonagorik”.\nUxue Juárez da Hasier Larretxearen gonbidatua. Uxue poeta, artista eta Literatura irakaslea da Iruñeko institutu batean. Gaztelaniaz argitaratzen ditu Juárezek bere liburuak; Casi Ciervos izenburua darama berriki argitaratu duenak; benetako artefaktua.\nManu Etxezortu Euskadi Irratiko Faktoria saioko esataria da aste honetako Apalategia ataleko protagonista.\nIrakurlearen atalean, Lola Sarratea baztandarrak Pello Salaburu hizkuntzalari eta idazlearen Errateko nituenak liburua aukeratu du gomendioa emateko.\nGaldetegia-n, euren liburu kuttunen berri emango Patxi Iturregi, Uxue Apaolaza eta Patxi Zubizarreta idazleek.\nBooktuberren atalean, Janire Vargasen bideoa izango da ikusgai: Franz Kafkaren Metamorfosia, Rufino Iraolak itzulita. Bideo hori Galtzagorrik antolatutako II. Booktuberboom lehiaketara aurkeztu zuen egileak.\nHau guztia, ohi bezala, larunbatean 15:00etatik aurrera izango da ikusgai ETB1en


"Oso zaila da erizain eta futbolari izatea eta horrexegatik oso pozik eta eskertuta nago" — TUlankide MONDRAGON\n"Oso zaila da erizain eta futbolari izatea eta horrexegatik oso pozik eta eskertuta nago"\nOihana Aldai Real Sociedad taldeko atezaina da. emakumeen Iberdrola ligan dihardu, lehen mailan, eta aurretik Zaragozan eta Oiartzunen aritutakoa da. Atxabaltarra, erizaina eta GSRko langilea. 26 urte ditu eta gazte gaztetatik oso kirolzalea, langilea eta burugorra dela dio; “nahi dudana lortzeko borrokatzen dut eta etengabe saiatzen naiz”\n"Nire ama da nire erreferente handiena. Borrokatzeko grina eta izaera nire amarengandik jaso ditut eta bera izan da nire erreferentea"\nHankarekin gero eta abilezia handiagoa dut, baina orain arteez dut landu arlo hori. Goitikez nabil gaizki nahiz eta txikia izan; (1,62) azkarra naiz atearen azpian, erreﬂexu onak ditut.\nEz dut lehentasunik. Aurreneko urteetan oso kolore biziak erabiltzen nituen eta orain kolore klasikoagoak erabiltzen ditut. Baita eskularruak ere. Iaz, esaterako, beltzak erabiltzen nituen, oso dotoreak.\nEntrenamenduetan, partiduetan… gu beti gaude bakarrik. Taldeko dinamikatik kanpo egoten gara askotan. Eta noski, partiduan bakarrik gaude atean.\nOiartzun, Zaragoza…Esperientzia guztietatik ikasgaiak aterako zenituen.\nTxikitatik Athletic taldea, ez zegoen besterik. Eta Ainhoa Tirapu zen nire atezain gogokoena. Gizonezkoen futbola ere ikusten nuen eta bereziki bi atezain gustatzen zitzaizkidan: Victor Valdés, Bartzelonan zegoenean eta Claudio Bravo, Realeko atezaina izan zenean.\nNire ama da nire erreferente handiena. Borrokatzeko grina eta izaera nire amarengandik jaso ditut eta bera izan da nire erreferentea. Aita ere beti izanda niretzat sostengu handia eta biei nago eskertuta.\nAnoeta berrian egon zara?\nEz dut aukerarik izan baina badaukat joateko gogoa, eta baita bertan jokatzeko ere. Ikusgarria izango da eta izugarria izango litzateke.\nZaragozatik etorri nintzen Realak deitu zidalako eta lanarekin ere oso egoera aproposa egokitu zitzaidalako. Astero lauzpabost lan saio ditugu eta asteburu askotan bidaia. Dedikazio ia osoa. Era berean, GSRn erizainek turno asko egin behar izaten ditugu


AHTaren obra «antiekologikoak» gelditzeko exijitu dute. Egilea(k) ERREDAKZIOA. Berria, Euskal Editorea SM 2009 (2)\n...elditu! Elkarlanak. Montorra auzoan abiatu dituzten obrak gelditzeko exijitu du elkarteak.\n...rkiarekin... Hemen apenas ikusten dira iragarki kartelak obrak iragartzen. Frankfurten, esaterako, bai kalean bai metroan ...\n...gokia dela ikusteko zer-nolako harremana duten obrak eta haiek okupatzen duten lekuak. Tabakalera, horretan, ber...\n... behin betetzen denean ez dutela handitzeko obrarik egingo adieraziz. Joseba Asensio Ingurumen diputatuaren hit...\n...artean hasiko direla Bilboko Bizkaia plaza berritzeko obrak. Hiru hilabete inguru emango dituzte lanetan, eta inbertsio...\n...Gasteizko alkateak azaldu duenez, haur eskolaren obrek 33 lanpostu sortuko dituzte hilero, batez beste.\n'''Dabilen Elea'' sari-emate ekitaldiko hitzak'. Egilea(k) EZEZAGUNA. Jakin, Jakinkizunak S.L. 2012 (7)\n...> obra kolektiboa, noski, baina bai jakinkideon obrarekin batera irakur daitekeena. Euskal Herria, kultura, euskalgin...\n...>dituenak. Maila intelektual gorena Joxeren obrak duela aho batez aitortzen dugu taldean, eta ez da apaltasun...\n...o dinamikan fisikoki integratu zenetik, bere obrak, bere bizitzak bezala, beste eite bat hartzen duela esango ...\n...bidearekin deseginda dagoela lehengo ibilbidea. Autobideko obrek ere aztarna asko desegin dituzte.\n...041 kexa, iradokizun eta jakinarazpen jaso zirela; Obrak, Zerbitzuak, Mantenua eta Auzoak batzordea -671 ekarpen, %6...\nObrako protagonista nagusiak ez dira Euskal Herrikoak. Don Jose-re...\n'100x100 komiki' erakusketari buruz, astearteko 'Forum'en. Egilea(k) ERREDAKZIOA. , Euskal Irrati Telebista 2010 (1)\n...>8etan. Erakusketan Angoulemeko Komiki Museotik hartutako obrak daude ikusgai: munduko komikigile onenen 50 lanekin bat...\n'110. Street-eko geltokia' antzezlana estreinatuko dute gaur, Deban. Egilea(k) ERREDAKZIOA. Berria, Euskal Editorea SM 2009 (3)\n...arra Angie da, ezagutu berri duen neska». Hortaz, obrak «irritik malkora» eraman dezake ikuslea. «Algaraz jarriko z...\nGoaz antzerki taldeak Iñaki Zabaletaren obraren egokitzapena antzeztuko du, Korrika Kulturalaren barruan\n'A Bilbao', Bernardo Adam Ferrero maisuaren eskutik. Egilea(k) ERREDAKZIOA. , Euskal Irrati Telebista 2009 (4)\nKontzertuko gaintzeko programa ondorengo obrekin osatuko da: Jesús Santandreuren Velo de Isis; Alexander Gri...\n...ublikoan, makroproiektu horren 10.000 milioi euroko obrak ordaindu ahal izateko. Odoluste ekonomikoa da, gure diruen,...\n...a Galder Perez aktoreek antzeztutako Adarretatik zintzilik obraz gozatzeko aukera egongo da Bergarako gaztetxean eguen honet...\n...>). 40 urte duten bi lagunen krisia du hizpide obrak, umore klabean; Xaxau jai herrikoien konpartsak antolatu du...\n...ari desberdinak izan dira bertan, publikoari euren obrak irakurtzeko asmoz. "Ahotsenean" taularatu dituztenen artean...\n'Ama Birjina umearekin' obra Arte Eder museoan. Egilea(k) EZEZAGUNA. Berria, Euskal Editorea SM 2009 (3)\n'Ametsa' taularatuko du Montecarloko Balletak Donostian. Egilea(k) ERREDAKZIOA. Berria, Euskal Editorea SM 2008 (5)\nShakespeareren 'Udako gau bateko ametsa' obran oinarritutako koreografia bihar eta etzi emango dute\n...>; William Shakespeareren Udako gau bateko ametsa obran oinarrituta zuzendu du Maillotek lan hori, eta kritikaren t...\n...mon Lazkanok berak. Kursaalean emango duten Ametsa obraren eszenografia Ernest-Pignonek sortu du, eta musika Felix Men...\n...re deve morire filmak William Shakespeareren Julio Cesar obraren antzezpena prestatzen ari den preso talde baten gorabeherak...\n'Ander Lipus: 'Obrak hainbat gai ditu bihotza ukitzen dutenak''. Egilea(k) BEREZIARTUA, Jokin. , Goiena Komunikazio Taldea 2017 (6)\n"Ander Lipus:" Obrak hainbat gai ditu bihotza ukitzen dutenak""\n...kina-Xemein, 1971) aktorearekin egin dugu berba obraren gainean; ekainera arte Euskal Herriko hainbat txokotatik pa...\n... Roberto Caston (Coruña, 1973) pozik da bere obrak Berlinalen izan duen harrerarekin. Bart (21:30ean) eman dut...\n...ak Camille Saint Saens musikagilearen Animalien Ihauteria obraren moldaketa aurkeztuko dute, Euskadiko Orkestra Sinfonikoko z...\n'Antzerkiari ikuslea gatazkan jartzea eskatzen diot, emozioek irautea'. Egilea(k) "M. EGIMENDI". Aizu!, AEK (Euskaraz Koop.) 2013 (6)\n...Ixa, Zeta, Aitarekin bidaian...Bai, Ai ama! obrarekin hasi ginen elkarrekin lanean, 2002an. Oso gustura aritu gar...\n...rekin jardun dudanean ere euskaraz sortu ditugu obrak. Enkarguz, beharbada, egingo nuke zerbait gaztelaniaz, bain...\n...suna euskarari?Normalean euskaraz lantzen ditugu obrak. Berez, antzezlan bat egitea oso zaila da, eta bigarren hiz...\n...> gehiagotan egingo dudan edo beste batzuen obrak hartuko ditudan. Zuzendaria naizen galdetzen badidate, baie...\n'Antzuola-Bergara saihesbideko lanak, 'erritmo onean''. Egilea(k) BILBAO, Josu. , Goiena Komunikazio Taldea 2017 (3)\nOlanok, lanen erritmo ona azpimarratzeaz gain, obrak duen garrantzia aipatu du, Antzuola eta Bergara konektatzea...\n...> aurreikusita zeuden lanak. Aintzane Oiarbide diputatuak obraren gaineko hainbat datu azpimarratu ditu: "Batez ere joste lan...\n...>, lan berri hau Begoña Bilbaok zuzendu du. Obrak Ramon Agirre eta Asier Hormaza ditu aktore nagusi.\n'Artea Oinez' erakusketa Altsasuko Iortia aretoan irekiko dute gaur. Egilea(k) ERREDAKZIOA. Berria, Euskal Editorea SM 2009 (3)\n... erakusketak. Hizkuntza, teknika eta gai askotako obrak dira, margolanak zein eskulturak, baina lan gehienak korron...\n...uzen, azken artista horren Ezustekoa II obraren 40 erreplika egin dituzte salgai jartzeko. Izan ere, aurten...\n...alazar, Xabier Morras eta Jose Ramon Anda artisten obrak daude, besteren artean. Hain zuzen, azken artista horren Ez...\n...Txina, Taiwan edota Hego Koreako hogei argazkilariren obrak izango dira ikusgai Getxoko areto eta kaleetan. Horien arte...\n...o gaztetxean, 22:00etan. Beheko Larraine konpainiaren obraren egilea zein aktore bakarra, luzaroan Artedrama taldean arit...\n...esperientziak. Aldaketa guztion mamiak laburbildu ditu obraren zuzendari Cabanes doktoreak liburuetan berezitutako La Vie ...\n... istorio bera kontatu duten egileek Amaren eskuak obraren egokitzapenaz jardun dute, baita gizaki guztiei dagozkien s...\n'Baginaren bakarrizketak' Donostiara iritsiko da bihar. Egilea(k) IBARGUTXI, Felix. El Diario Vasco, Sociedad Vascongada de Publicaciones, S.A. 2011 (3)\n...ere eskainiko dute, zarzuelaren historiako hainbat obratako pieza ezagunek osatua. Katiuska -ren emanaldiak bihar eta e...


Kevin Mullett-en artikuluak Martech Zone |\nArtikuluak Kevin Mullett\nKevin frogatutako web garatzailea, Interneteko merkaturatzailea, hizlaria, blogari gonbidatua eta saritutako diseinatzailea da, 13 urte baino gehiagoko esperientzia eta 300 webgune pertsonalizatu ditu bere kredituarekin. Kevin-ek 15 urteko salmenten eta marketinaren esperientzia baliatzen du sare sozialetarako zaletasunarekin, bilaketa-motorren optimizazioarekin, diseinu bikainarekin eta erabilgarritasunarekin Cirrus ABS bezeroek sarean arrakasta izan dezaten.\nLinkedIn probak eguraldi berrien berri emateko eginbidea\nOstirala, ekaina 28, 2013 Igandea, urtarrila 15, 2017 Kevin Mullett\nBadirudi LinkedIn eguraldiaren jakinarazpena probatzen ari dela goiburuko barraren eremuan. Atzotik, eguraldiaren informazioaren ikonoaren gainean jartzeak zerbitzua "Power by sun365" dela adierazten du, Google Chrome luzapenaren arduradunak eta sun365.me eguraldiaren aginte panela. Eta, bai, "potentzia" esaten dute, ez "elikatuta". Badirudi proba-proba oso mugatua dela edo zabalkuntza oso motela dela, ezin izan baitut beste pertsona bat ere aurkitu\nEnpresetarako Google Places eta Google Plus orrialdeak (oraingoz)\nAzaroak, astelehena 14, 2011 Astelehena, urria 26, 2020 Kevin Mullett\nHau ez da zure Google Plus orria negoziorako berehala konfiguratzera bultzatuko zaituen beste mezu bat izango, ezta nola egin argibiderik ere. Egia da, hori da Google + en kaleratzean iradoki nahi nuena, eta horretarako web mintegi bat prestatu arren, errealean alternatiba bat eskaini behar dut ... oraingoz. Zergatik ez murgildu? Beno, baimendu beharko genukeen bitartean


Oiartzoko HARAN taldea STARTINNOVAko finalean – Oiartzo Ikastola\nOiartzoko 2. mailako ikasleek aurten, lehenengoz, StartInnovan parte hartu dute. StartInnova ekintzailetasuna sustatzeko eta lantzeko programa bat da.\nGipuzkoa osoko hainbat ikastetxek parte hartzen dute eta ikasleek, taldeka, negozio ideia bat garatu behar izaten dute.\nProiektua garatu ondoren, EHUko irakasleek osatutako epaimahaiak ikastetxe guztietako 174 lanen artetik 5 onenak aukeratu ditu finalerako eta, 5 finalista horien artean, Oiartzoko HARAN taldea sailkatu da.\nAsier Egibar, Unai Garayar, Maddi Iriarte, Andoni Iriondo eta Maitane Salguerok Donostian autokarabanentzako gune bat eraikitzeko proiektua landu dute eta martxoaren 5ean Donostiako Ignacio Mª Barriola eraikinean ospatuko den finalean aurkeztu eta defendatu beharko dute beren lana.\nZorionak denei eta zorte on!\nMartxoa 2, 2018 /by Editor\nTags: lehiaketa, startinnova\nIkasleek marraztutako 3D piezak 3. saria StartInnovan


Prostituzioa arautzeko Bilboko Udalak egindako araudi berriak ez ditu hainbat elkarte asetu — Gaztezulo\nProstituzioa arautzeko Bilboko Udalak egindako araudi berriak ez ditu hainbat elkarte asetu\nProstituzioa arautzeko Bilboko Udalak egindako araudi berriak ez ditu hainbat elkarte asetu https://www.gaztezulo.eus/albisteak/prostituzioa-arautzeko-bilboko-udalak-egindako-araudi-berriak-ez-ditu-hainbat-elkarte-asetu https://www.gaztezulo.eus/albisteak/prostituzioa-arautzeko-bilboko-udalak-egindako-araudi-berriak-ez-ditu-hainbat-elkarte-asetu/@@download/image/2010488659prostituzioa.jpg\nBilboko Udalak, kaleko hainbat jarduera arautze aldera, iragarri berri du aurrerantzean ezin izango dela sexu harremanik izan kalean, ezta harremanok diru truke eskaini edo eskatu. Horrelako kasurik atzemanez gero, bai prostitutak eta baita bezeroak ere 750 eta 1.500 euro artean ordaindu beharko dituzte. Udalak adierazi du neurri honen helburua ez dela dirua biltzea, prostituzioan dabiltzan pertsonen programetara bideratuko baitute jasotakoa.\nProstitutekin diharduen Askabide elkartea, SOS Arrazakeria eta Emakunde ez datoz bat Udalaren araudi berriarekin. SOS Arrazakeriaren arabera, Udalaren araudi berriarekin kale prostituzioa "ezkutatu" egingo da, eta langile soziosanitarioek lanak izango dituzte prostitutenganaino iristeko. Emakunderen arabera, prostituzioa "arazo konplexua" da, eta horrenbestez "erantzun konplexuak" eman behar zaizkio. "Prostituzioa segurtasun kontu bat bezala ikusita, ez da aintzat hartzen jarduera horretan dabiltzanen eskubideak, eta ez da gogoetarik egiten gizartean prostituzioa egon dadin laguntzen duten faktoreei buruz", gaineratu du Emakundek.


San Gotardoko tunela - 4. DBHko Zientzikaria\n4. DBHko Zientzikaria\nSan Gotardoko tunela\n4. DBHko Zientzikaria | 2011-04-06 11:33\nMunduko tren-tunel luze eta sakonena eraikitzen diardute Suitzako Alpeetan.\nSuitzan Alpeetako San Gotardo mendiaren oinean hasten den tunelak, Zurcí eta Milanen arteko trenen zirkulazioa erraztuko du, ibilbidea relieve aldaketarik gabe utziz.\nHorrela Zurich eta Milanen arteko tren bidaia, 4 ordukoa izatetik 2,5 ordukoa izatera igaroko da.\n250km/h –ko abiadura izando duen trena San Gotardo mendiaren oinean desagertu eta minutu gutxira Alpeen beste aldean agertu ahal izando da. Alpeen azpitik igaroko den tunela 2018m-ko altitudean hasiko da, 57km-ko luzeera eta 2km-ko sakonera izando du, eta puntu batzueta 2400m-ko sakonera izatera iritziko da.\nEspero da 2017- rako lurpeko tunel hau bukatuta egotea. Merkataritzarako garraiobide nagusia izango da Suitzan, eta urtero Alpeak zeharkatzen dituzten miloi bat kamioien lana ordezkatuko du. Aurreikusten da, San Gotardoko tuneletik 40 milioi tona merkantzia igaroko direla artero.\nSuitzak 7,5 milioi € inbertitu ditu tunela egiteko obran, eta guztira 80 milioi € behar izan dira lana bere osotasunean egiteko, kontuan hartuta egin behar izan diren ikerketa guztiak.\nTunela bukatzerako 25 milioi tona harri egongo dira bertatik aterata (Keopseko piramidearen 5 erreplika egiteko beste). Harri horretako asko Lucernako lakura botako da, eta kalitate oneneko harria tunelaren obran erabiltzeko porlana egiteko erabiliko da.\nTunela egiteko 15 urte behar izan dira, 2002 an hasi ziren lanak, eta momentu honetan 2000 langilek diardute lanean.


Gure (in)dependentziak — Eibar.ORG | Eibarko peoria\nHemen zaude: Hasiera / Blogak / Harrikadak / Gure (in)dependentziak\nMikel Iturria 2020/01/12 20:50\nLarunbat goizeko kontuak.\nEguneko bigarren kafea hartzera joan naiz betiko tabernara. Bertan ohikoa den batekin egin dut topo. Txakolina hartzen ari da, tabernako periodiko bat irakurtzen duen bitartean. Nik beste bat hartu dut, libratu den lehena. Hainbat albiste komentatu ditugu interes berezirik gabe.\nAste honetan bertan ezaguna dudan pertsona bat ikusi dut makina txanponjaleari itsatsita toki horretan bertan. Atentzioa deitu zidan lehen aldiz ikusi nuenean; bigarrenean, aldiz, kezkatu egin nintzen. Nola esan ezagutzen duzun pertsona bati aita halako makina baten aurrean ikusi dudala birritan jada oso denbora gutxian. Jakinaren gainean egongo dira?\nTaberna horretako beste parrokiano batek inguruko herri bateko apustu etxe batean egiten du lan. Behin, txantxetan, bisita egingo niola esan nion. Hark ezetz, oso toki eskasa dela, jokoarekiko dependentzia duen hainbat lagun dabilela, askotan sesioan beraien artean.\nNire ezagunak duela gutxi gure gertuko baten semea, 18 bat urtekoa, identifikatu zuen lantokian. Handik egun batzuetara mutilaren amari esan zion. «Nire semea antzeko toki batean ikusiko balute eskertuko nuke norbaitek niri horren berri ematea». Eskertu egin zion amak. Zorionez, ez zirudien larritzeko modukoa mutilaren egoera.\nLanegunetan, goizeko bigarren kafea beti kafetxe berean hartzen dut. Bidean badago beste taberna bat, gurearen aldamenean. Noizean behin tipo bat ikusten dut, zurito bat edaten duen bitartean, makinan dirua gastatzen. Bueltan, 20-25 minutu pasa ondoren, bertan jarraitzen du, toki eta postura berean. Auskalo zenbat denbora pasatzen duen egunero horrelakoetan.\nGero eta kontzientzia gehiago ari gara hartzen, gizarte moduan, kontu honekin, baina gaia potoloa da.\nGure (in)dependentziak sakonak dira eta.\nOharra: argazkia Uztarriarena da eta erreportaje honetatik atera dut: Apustu etxeen kontrako dinamikak eraginda, makina txanponjalea kendu dute Azpeitiko taberna batetik.\nNuestras (in)dependencias, este apunte en castellano.\netiketak: jokoa, apustu_etxeak, menpekotasunak\nZumiriki eguna 2020/03/09


TaPuntu - KoopFabrika\n691 166 409 943 046 771\nTaPuntu, nortasuna sareratuz.\nEnpresa txiki nahiz ertainei beraien nortasuna sarera eramateko aholkularitza eta garapena zerbitzua eskaintzen dugu TaPuntun. Helburu garbi bat dugu, enpresen edo proiektuen bidelagun izatea, sarean egotearen abentura zail horretan.\nSarean zure unibertsoa marrazten bidelagun!\nGure eskaintza, lau arlotan dago banatua:\nEkonomia sozial eta eraldatzailean oinarrituriko marketin digital alorreko Kooperatiba da TaPuntu. 2015etik geroztik martxan gabiltza, gure onena emanez eta inguruan dugun sareari esker, egunetik egunera indartzen.\nEnpresa proiektua baino, bizi proiektutzat ulertzen dugu TaPuntu.\nGure proiektua lan soil bat bezala ulertu beharrean, pertsona erdigunean jartzen saiatzen gara beti. Bai gure lantaldearen zaintza kontutan edukiz, zein bezero eta hornitzaileak zainduz. Azken finean, bizi proiektu bezala ulertzen dugu TaPuntu eta honek inguruarekiko erantzunkizun bat duela argi dugu.\nOlatukoop sareko kide, eta elkarlanen aldekoak. Barkarkako bidea egin beharrean, bidelagunekin askoz hobe.


Egur-taila ikastaroa hasi da! – Egizu elkartea\nEgur-taila ikastaroa hasi da!\nEgur-taila ikastaroa 2014-2015\nAtzo, urriak 13, egur-taila ikastaroari hasiera eman genion. Hamar bat lagun hasi ginen zura lantzen mailukada artean, hasiberriak, eskarmentudunak… denontzako lekua dago gure taldean. Leku pare bat daude oraindik eta azarora arte matrikula zabalik egongo da. Interesa baduzu edo gogoekin bazabiltza, animatu eta eman izena 🙂\nAtzoko argazkiak kuxkuxeatu!\ngarazi2014-10-14T12:35:29+02:002014-10-14|egizu, kultur jarduerak, kultura, tailerrak|0 Comments


Osasuna Magna Xotaren garaipen ikusgarria - Irurtzun - Guaixe.eus\nOsasuna Magna Xotaren garaipen ikusgarria\nGuaixe 2020-03-02 11:59\nEl Pozo Murcia talde ahaltsuari 4 eta 3 irabazi zion talde irurtzundarrak, tentsio handiko partidan. Asteburuan jokatuko den Espainiako Kopara animoz gainezka iritsiko dira berdeak\nOstiralekoa gau handia izan zen Osasuna Magna Xotarendako. Imanol Arregik zuzentzen duen taldeak El Pozo Murcia talde ahaltsua hartu zuen azken lau jardunaldietan garaipenik lortu gabe egon eta gero. Garaipenaren xendara itzultzea zen talde berdearen asmoa, eta tentsio handiko partidan helburua lortu zuten. El Pozo Murciak baino bankilo askoz xumeagoa zuen talde irurtzundarrak, baina zalantzarik gabe, bihotz eta adore handiagokoa, eta 3 puntu baliotsuak etxean geratu ziren.\nBihotzarekin irabazi zuten\nAnaitasuna beteta zegoela –3.000 ikusle– hasi zen norgehiagoka. Araça lesiotik osatu egin zen eta taldera bueltatu zen, baina Rafa Usinen azken orduko baja izan zuen Imanol Arregik eta hori ez zen talde berdearendako berri ona izan. Hala ere, Osasuna Magna lehiakor atera zen kantxara hasieratik, aurren Ligako talde indartsuenetako bat baitzuen. El Pozo taldea 3. minuturako aurreratu egin zen berdeen defentsa akats bati esker. Imanol Arregiren mutilek ez zuten behera egin; behin eta berriz saiatu ziren, eta jokaldi ikusgarriak sortu zituzten. 11. minutuan Martilek pasea egin zion Dani Saldiseri eta irurtzundarrak Marteli asistentzia bikaina egin zion; horrela, Martelek berdintzea lortu zuen. Baina pozak gutxi iraun zuen, atzera ere berdeen defentsa akats batengatik bigarren gola sartu baitzuen El Pozok. Eta egoera gehiago korapilatzeko, Diego Mancuso jokalari berdea lesionatu egin zen.\nBigarren zatian El Pozok talde berdea estutu zuen, baina Asierrek ongi zaindu zuen atea. Ia errotaziorik gabe aritu ziren irurtzundarrak, eta Osasuna Magnak bere kasta guztia behar izan zuen partida aurrera ateratzeko; bihotzarekin jokatu zuten irurtzundarrek partidari eusteko. Dani Saldisek berdinketaren gola lortu zuen jokaldi pertsonal bikainean eta, handik minutu batzuetara, alderatze bat probestuz Osasuna Magnaren aldeko 3. gola sartu zuen Dani Saldisek. 3 eta 2 aurretik, erotu egin zen Anaitasuna. El Pozok Giustozzi atezain-jokalari jarri zuen baina ez zitzaion jokaldia ongi atera, Asierrek, geldialdi bat egin ondoren, jaurtiketa egin eta talde berdearen laugarren gola sartu baitzuen. El Pozok hirugarrena sartu zuen partida bukatzear zela, eta 4 eta 3 irabazita, merezitako garaipena lortu zuten berdeek.\nImanol Arregi entrenatzailea oso pozik zegoen. “Hau garaipen garrantzitsu bat baino gehiago izan da; izan ditugun lesio eta ezbeharrak kontuan hartuta, are gehiago” nabarmendu zuen. “Taldeak partida aparta jokatu du primerako arerioaren kontra eta kontrako egoera askoren aurrean. Rafa Usinen lesioari Diego Mancusorena gehitu zaio, errotazio oso gutxi genituen eta jokalariak lehertuta zauden, baina hiru puntuak lortu ditugu eta kontentu gaude” gaineratu zuen teknikariak.\nEspainiako Kopan, ostiralean Barça aurkari\nLehen mailako ligan Movistar Interrek jarraitzen du lider (56 puntu), Barça bi puntura duela. Osasuna Magnak 6. postuan jarraitzen du (39 puntu). Ligak asteburu honetan atseden hartuko du, ostegunetik igandera bitartean Malagan Espainiako Kopa jokatuko delako. Final laurdenetan, ostiralean Osasuna Magnak Barça izango du aurkari. El Pozoren kontrako garaipena eta gero, animo handiarekin iritsiko da talde irurtzundarra, Barçaren kontra sorpresa emateko prest. Roberto Martil irurtzundarrak aitortu zuenez, ez litzateke Barçari irabazten dioten lehen aldia izanen, eta dena ematera aterako dira.\nGainontzeko partidetan El Pozo Murcia Levanteren kontra ariko da, Movistar Inter Palma Futsalen kontra eta Jaen Paraiso Interior Viña Albali Valdepeñasen kontra. Osasuna Magna eta Barçaren arteko talde irabazleak El Pozo Murcia eta Levante taldeen arteko garailea izango du aurkari finalerdietan.


Ikasleentzako musukoak eskatu ditu Abotsanitzek - Bidasoko Hitza : Bidasoko Hitza\nIkasleentzako musukoak eskatu ditu Abotsanitzek\nIkasle bakoitzeko bina musuko berrerabilgarri ematea da udal taldearen proposamena.\nEusko Jaurlaritzako Hezkuntza Sailak ikastetxeetan musukoa derrigorrezkoa izango zela aditzera eman zuen baina Abotsanitzek dio “ikasle bakoitzarengan jarri dutela ardura”. Hortaz, Hondarribiko Udalari eskatu dio bina musuko bana ditzan herriko ikasle bakoitzari.\nUdal taldearen ustetan ikasturte hasierak kostu handia eragiten die familiei eta musukoen kostua gehitu beharra familiei prebentzio ardura osoa ematea dela diote.\nBeraz, herriko ikasleen familiei lagundu diezaiela eskatu diete gaur. Amaitzeko, udalari oroitarazi nahi izan diote “soberakin handia dutela” eta soberakin horiek “herritarren zergetan dutela jatorria”.\nErlazionatutako edukiaCOVID-19agatik hamalau positibo gehiago azken orduetan Bidasoan


Treckview Proiektua. Ideiaren jatorria eta egileari buruzko orria\nProiektua inspiratu zuen ideia\n2008. urtean Benasque inguruan genbiltzala ikusi genuenean: Maladetako ertzetan asteburua eman ondoren eta autora gerturatzen ari ginen bitartean, Googleren autoa aurrez aurre agertu zitzaigun, sabaian DODECA kamera erraldoia atxikita zeramala.\nMomentu horretan, nire argazki kamera motxilan nolabait lotzeko saiatzen ari nintzen, zintzilik zeuden soka eta tresneriak kolpatuta, estalkiaren lotura hautsi eta kamera bera hegan irtetzeko zorian baitzegoen. Guzti hau hamaika hizkuntzatan horrenbeste madarikazio botatzen nituen bitartean.\nSokakide batek, mendizaleok ohiko dugun laguntasunari ohore eginez, erabat aztoratuta nengoela probestuz, hurrengo irteera grabatzeko Googleren kamera eraman behar nuenarekin adarra jotzen hasi zitzaidan, garai horretan hasi bainintzen lehenengo ikus-entzunetakoak muntatzen.\nLagun arteko adarjotzearekin hasi zena, murgiltze-teknologiarekiko jakin-mina piztu zuen nire baitan, eta berehala hasi nintzen teknologia honen inguruan ikertu eta eskumen digitaletan trebatzen, teknologia hau orain arte erabili ez den bezala landu eta ikusten duzun prototipo hau garatzeko, askoz handiagoa den proiektu baten baitan.\nLehenengo urratsak mendian eman nituen aita eta amaren eskutik. Jatorrizko mendizaletasuna beraien nortasunaren atal bat izanik, gaur egun goi-mendietako zeharkaldiak egiten jarraitzen dute mendiko denda eta zama guztia soinean eramanez. Gutxi balitz, neguko irteerak gustoko dituzte eta sokari lotzeko arazorik ere ez dute izaten.\nEskolan nintzela eskaladarekin hasi nintzen La Peña-ko (Bilbo) rokodromo mitikoan eta Atxarte, Urduliz eta Santa Barbaran lehenengo soka-tiradak egin ere. Plafoietan zintzilikatzeri gustua hartu nion, oraingoan Gipuzkoako kluben artean nortasun handienetakoa duenaren instalazioetan: Hatzi Klinbers (Hernani).\nMendiko kiroletan nabarmentzea ez dago nire lehentasunen artean, zailtasun maila altuetan ez baitut interes handirik. Nahiago dut mendira goazen kideen laguntasunarekin gozatzea. Bake edo tentsio momentuak, zoriontasuna edo ardura, poza edo ziurgabetasuna… sentsazio eta sentimenduen partekatzea. Tontorra aukerakoa dela, bukaera beti hasierako puntuan dagoela eta inola ere ez dela atzean inor INOIZ utzi beharraren ezagutzak dakarren bakearen kontziente izatea nahiko pizgarri dira.\nIratiko Basoan ibiltzen ikasi nuen. 7 urtekin goi-mendiko ibilbideak egiten nituen iadanik, 13 urterekin eskalatzen hasi nintzen eta orain arte nire bigarren etxebizitza den mendietara, ahal dudan bakoitzean alde egiten dut.


Suak erabat hondatu du Aldanondoren Aguraingo gaztandegia | Ekonomia | Berria\nSuak erabat hondatu du Aldanondoren Aguraingo gaztandegia\nKorporazioko zuzendari nagusi Mikel Aldanondoren arabera, "makineria, fabrikazio gunea, biltegia... dena dago hondatuta". Bart gaueko ordu bata eta laurdenetan piztu zen sutea lantegian, eta orduan ez zegoen langilerik barruan.\nGarrek Litutxipi industrialdeko gaztandegian eragindako galera ekonomikoak "oso handiak" izango direla uste dute Aldanondo korporazioan. Egunak beharko dituzte kalteak zenbatzeko; besteak beste, segurtasun arrazoiengatik bihar arte behintzat ezinezkoa izango delako lantegian sartzea. Dena den, Mikel Aldanondo zuzendari nagusiaren ustez, nahiko argi dago lantegia erabat suntsituta gelditu dela: "Makineria, fabrikazio gunea, biltegia... dena dago hondatuta". Gaztandegian, gainera, bi milioi kilo gazta zeuden.\nEnpresaburuak argitu du langilerik ez zegoela sutea piztu denean —01:15ean—, "zorionez". Berrogeita hamar langile inguru ditu gaztandegiak. Lehen garrak, dirudienez, horretarako ezarritako sentsoreek atzeman dituzte, gaztak biltzeko plastiko eta abarrak gordetzen dituen biltegian. Alarmak ikusita, suhiltzaileak gaztandegira agertu dira, eta, azkenean, hainbat parketako 30 bat suhiltzaile jardun dira sua kontrolpean hartzeko lanetan, baita garrak ondoko pintura fabrikara iristea eragozten ere. Sute handiak gaztandegiaren bi heren suntsitu ditu, eta, Mikel Aldanondoren arabera, bulegoen zati bat soilik libratu da garretatik. Eguerdiko hamabietan, oraindik ere garretan zeuden gaztak gordetzen dituzten ganberak, nahiz eta sutea kontrolatuta egon.\nAguraingo (Araba) gaztandegian egiten ditu gaztak Aldanondo Korporazioak, nahiz eta Quesos Aldanondok beste planta bat duen Olaberrian (Gipuzkoa), eta beste bat Galdakaon (Bizkaia). Berrogeita hamar urtetik gorako enpresa bat da, eta hainbat elikagai ekoitzi eta banatzen ditu, baina gaztengatik da ezaguna. Idiazabalgo gazta sor-markako ekoizlerik handiena da, eta, besteak beste, Erronkari, Arzua-Ulloa eta Tetilla gaztak ere egiten ditu.\nSuak Aguraingo gaztandegian eragindako hondamenaren neurria ikusirik, Arabako Aldundia kezkatuta agertu da enpresaren eta enpresako 55 langileen etorkizunaz, eta egoerari aurre egiteko laguntza eskaini dio Aldanondo taldeari.


Muruako harrobietatik Aterpera | Gorbeiako Aterpea\nAterpera heltzeko Muruako harrobiak abiapuntu egokia da gure ibilbiderako. Bideak izugarrizko pago baso bat zeharkatzen du, Gorbeian hain ugariak direnak. Mairulegorretako haitzulotik pasako gara, benetan merezi du frontala ekartzea eta kobaren sarrera bisitatzea. Kontuan izan barnealdea ezagutzeko hobe dela ingurua ezagutzen duen eta espeleologían aritua den norbaitekin joatea. Hona hemen mapan ikusteko aukera\nIbilbide hau egiteko hainbat ordu behar dira, joan etorria 17 km dira eta gailurrera joatea aukeratzuz gero, desnibela 1000 metrotakoa da gorantz eta beste hainbeste beherantz. Hain idartsu ez daudenentzako, bigarren aukera bat legoke aterpera heltzekogailurra egin gabe. Aukera horrek desnibelaren erdia kentzen digu. Hortaz, taldean etorriz gero, bitan bana gaitezke, bakoitzaren posibilitateen arabera.\nHalaber, ibilbide hau aukera ona da bi egunetan egiteko.\nLehen egunean aterperainoko bidea egin genezake. Bertara iristean inguruan geratzeko aukera dago edo bestelako ibilbide eta gailurrak egitera animatu.\nBigarren egunean Gorbeiako gailurrera igo gaitezke. Aterpean egonik, normala ez den ibilbidea aukeratu genezake. Adibidez, Itxinatik sartu, Baias ibaiaren iturburutik pasatu eta mendiguneko baso bakartienetariko bat zeharkatuz. Gorbeiako tontorretik hainbat aukera daude kotxera itzultzeko.\nEra berean,azaldutako aktibitatea mendi gida baten laguntzarekin egiteko aukera eskaintzen dizuegu. Horrek taldearen ezaugarriei hobe egokitzen den ibilbidea antolatu dezake. Horrela zoko eta bidezidor zoragarriak aurkituko dituzue.


Puntu banaketa Bera Bera eta Malagak eskaini duten neurketa parekatuan (21-21) | Kirolak | Naiz\nPuntu banaketa Bera Bera eta Malagak eskaini duten neurketa parekatuan (21-21)\nBera Bera eta Malagak 21-21 berdindu dute ligako neurketa erakargarrienean. Garaikurraren borrokan egongo diren bi talde izango direla erakutsi dute 300 lagun inguruk koloreztatutako Gasca kiroldegian. Lehia estua bezain erakargarria eskainita, azkenean bakoitza puntu banarekin konformatu behar izan da.\nAne URKIRI|Donostia|2020/10/18 Eguneratua:\nManuela Pizzok hiru gol egin ditu 7 metroetako jaurtiketetan; irudian, Guardesen aurkako neurketan. (Gorka RUBIO / FOKU)\nHasiera apalarekin eman dio hasiera Bera Berak Malagaren aurkako norgehiagokari. Kanpoko taldea eraginkorrago aritu bada ere, bigarren zatian Bera Berako defentsak emandako hobekuntzak merezitako puntu banaketa egon da Ligako laugarren jardunaldian.\n📌 Grupo A - Jornada 4\n🆚 @BalonmaBeraBera 21:21 @BMMalagaCosta\n📊 Estadísticas 👉 https://t.co/5G4F4G7HzX pic.twitter.com/4u1w6Dbk2b\nGol gutxiko minutuak izan dira haserakoak eta kostata baina markagailuan nagusitzea lortu du berandu baino lehenago. 13. minutuan 5-3ko gola sartu du etxeko taldeak baina garaipeneko bidearen hasiera izan behar lukeena berehala itzali da Malagak hutsartea eskatu duenean.\n1-7ko partzialarekin kanpokoek beraien gaitasuna erakutsi dute, Merche Castellanosen geldiketek lagundututa. Ciudad Realeko atezaina eta Silvia Arderius omenduak izan dira neurketa hasieran, Bera Beran eman dituzten urteen eskertzan. Gasca Malagaren elastikoarekin zapaldu duten unean bertan amaitu dira elkarren arteko eskertzak, espero legez. Bera Berako bi jokalari ohiak erabakiorrak bilakatu dira Donostiatik puntu bat erdisesteko.\nLehen zatiaren hatsean markagailuan zerbait apaintzea lortu dute donostiarrek, jada lehia estua zirudien norgehiagoka are parekatuago izan zedin bigarren zatian.\nAldageletatik itzuli eta hiru minutuan 12 goleko berdinketa egin du Bera Berak, Fernandes, Arrojeria eta Gilen golei esker eta ordutik kasik ezinezkoa izanda berdinketa apurtzea. Baten gola, bestearen gol bilakatzen zen aurkako atean eta baten berdinketa bestearen geldituan.\nDefentsan hobekuntza eta Arruda fin\nArrudak gehiago asmatu du bigarren zatian eta bere taldeak zinez eskertu du brasildarraren argitasuna. Gil ezker hegalera itzultzea ere erasorako alternatiba eraginkorra bilakatu da (6 gol egin ditu une erabakigarrietan), nahiz eta lehen zatian Mirene Moreno ere ondo aritu den (hiru gol egin ditu).\nPaula Garciak hamaseinako berdinketa puskatu baina Ainhoa Etxeberriak, pibote lanetan hau ere, erantzun aparta eman dio neurketako bere lehen gola erdietsiz. Malagako piboteak ezin izan du Renata gainditu lehia amaitzeko 12 minuturen faltan eta Arrojeriari ere falta adierazi diote erasoan.\nGascako harmailak haserrarazi dituzte epaileen zenbait erabakik eta giroa ederki berotu da. Nolabait, koronabirusak eragindako egoera honetan, jokalariek eskertu dute zaleen berotasuna zein haserrea, garaipenarekin bukaeraraino sinesteko.\nArderiusek 7 metroetatik egindako golari Gil berak erantzun dio eta defentsan lapurtutako baloi oro urrezko aukera bilakatu da markagailuan aurrea hartzeko. O'Mullonyk jasotako falta ederki aprobetxatu du Pizzok 7 metroetatik, Doirok ere erantzun du; hala nola Gilek ere.\nAzken bost minutuetako tartera gol bateko aldearekin iritsi da Bera Bera eta publikoa bete-betean sartu da norgehiagokan. 350 pertsonen txaloak bultzada garrantzitsu izan dira etxeko taldearentzat. «Goazen Bera Bera, goazen txapeldun» oihuek burrunba egin dute Gascan hiru minutu falta zireneko erasoan.\nCastellanosek asmatu egin du Pizzoren 7 metroetako azken jaurtiketan eta Silvia Arderiusek berdinketako gola egin du neurketa bukatzeko 10 segunduren faltan. Azkenean, neurketa lehiakorra aurreikusi den norgehiagokan, espero legez, azken minutura arte lehiatu dira bi taldeak eta ez da garailerik egon, galtzailerik egon ez den moduan.


Hasiera > Ura & Ingurumena > Arriskuak eta makurrak > Arrabotsen kudeaketa eta aire-kalitatea\nArrabotsen kudeaketak eta airearen kalitateak zuzentarau zehatzak bete behar dituzte. Hego Lapurdiko Hiriguneak bere herriak laguntzeko erabakia hartu du bi gai hauetan europar zuzentarauak betetzeko.\nAkitanian aire-kalitatearen zaintza AIRAQ elkarteak egiten du (Atmo elkarteko kide, Akitanian AASQA edo Airearen Kalitatea Zaintzeko Elkarte Onetsiaren ordezkari, Ekologiaren MInisteritzak onetsia).\nAkitaniako lurraldea 7 egunetik 7tan eta 24 orduz zaintzeko AIRAQ elkarteak neurketa estazio egokituak ditu, kutsadura mota desberdinetan adierazgarriak diren lekuetan. Neurketa kanpaina ibiltari eta zehatzak ere egiten ditu. Gehiago jakin nahi baduzu: www.airaq.asso.fr\n1996ko irailaren 27ko 96/62/CCE Zuzentarauraren aplikapenez, Baionako Hiriguneko Atmosferaren Babes Plan* bat (ABP) egin dute Estatuko zerbitzuek.\nHelburua, soinu isurtzeak iturrian murriztea eta arrabotsen aurkako politika orokor bat ezartzea da (arrabotsari esposizioak neurtzeko metodoak harmonizatuz besteak beste). Zertan datza ariketak ? Oraingo arrabots egoeraren diagnostiko bat egin eta lurraldean izan dezakeen bilakaera aurreikusi, biztanleek zenbateraino jasaten duten neurtzeko, eremu sentiberenak identifikatzeko eta azkenik Ingurunean den Arrabotsaren Prebentzio Plan (IAPP) bat ezartzeko.\nDagoeneko, Hego Lapurdiko Hirigunea honako herrien perimetroan arrabotsen ikerketa bat egiten ari da : Ahetze, Arbona, Getaria, Donibane Lohizune, Ziburu eta Urruña* eta Biriatu eta Hendaia (2002ko ekainaren 25eko 2002/49/CE Europar Zuzentaraua).\n* Ahetze, Arbona, Getaria, Donibane Lohizune, Ziburu eta Urruña herriak Baionako hirigunean kokatzen dira (eremu urbanoa INSEE-ren ikuspegitik), eta 100 000 biztanletik gorako hirigunea izanik europar zuzentarau bereziak bete behar ditu.


Arabako eskolartekoa martxan dago — Bertsozale Elkartea\nArabako eskolartekoa martxan dago\nAsteburu honetan hasiko da Gasteizen eta Zalduondon\nArabako Bertso-eskolartekoa martxan ipiniko da asteburu honetan. Ostiralean Gasteizko Armentia ikastolan Gasteizko ume eta gazteen topalekua izango da. Larunbatean Zalduondon Lautadakoak elkartuko dira.\nOndoren, maiatzaren 17an Aramaion eta maiatzaren 24an Kanpezun segida izango du. Azken eguna festa giroan Legution bukatuko du Arabakoak. Ekainaren 21an Orion Euskal Herriko eskolarteko topaketa eta finala izango da.\nEskolartekoa topaketa ezberdinetan Arabako bertso-eskola batzuek parte hartzen duten ekimen bat da, 18 urtetik beherakoak dira partaide guztiak.\nLagun arteko giroan eta taldeka aritzen dira 14 urte arteko gazteak, 15-18 urte bitartekoak txapelketa moduan eta bakarka aritzen dira. Maiatzean eskualdez eskualde hainbat topaketa burutzen dira, eta herrialde mailan bukaeran Legution, egun osoko festa. Bertso-eskoletako kide guztiek parte har dezaten bi modalitate ere egongo dira, bertso jarriena eta bat-batekoa, bat batekoan trebatu ez direnentzat.\nEuskal Herriko beste herrialdeetako elkarteekin eta Ikastolen Federazioarekin koordinatuta burutzen den egitasmo bat da.


Pulp á feira — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Pulp á feira\nOier Gorosabel 2011/12/26 15:13\n“La tahona de Froilán”, Xose A. Pet Posse.\nSorpresa demasa, liburu eta idazle honekin. Hasieran barre haundixak egin najittuan berau aukeratzian, beste aukera hoberik ezian: itxura kutria jok benetan kuaderno formatuakin, “Dani Futuro” estiloko marrazkidun portadiakin, eta kapitulo bakotxan hasieria ilustratzen daben “pulp” irudixekin. Ediziñua, diseñua, maketaziñua... 90 hamarkadan etaratako liburua dok, baiña 70ko usaiñ indartsuakin; eta “retro” usaiñ hau ez dok nahitta gaiñera.\nBaiña bueno: nik beti aldarrikatu izan juat itxuriari baiño, mamiñari begiratu bihar jakola, eta liburu txarrak irakortzeko zalia be ba nauk, bere txartasun horrekin dibertitzeko. Baiña, esandakua: ¡hau sorpresia!\nSuizan bizi dan joale galiziar baten historixia dok, hango diru-zuritzaille eta trafikantien sare baten parte bihurtzen dana konturatu barik. Hari horretatik, nobela baltzan estandarretan mobitzen dok liburua eta hortan: historia entretenigarrixa, flashbackak, sexua, gizon boteretsuak, konspiraziñuak, traiziñuak... Sorpresia beraz ez dok hortik etorri, eskeletu honen gaiñian ipiñittako ezaugarrixetan baiño: liburu osuari darixo usain fatalista, retrankadun eta xalo bat, generua galiziar galbaittik pasauta. Eta horixe dok hain zuzen be gehixen erakarri nabena (biharbada beste batzundako defekto bat izango dan pekorotz eta baba-lapiko usain bera).\netiketak: arrantza literarixuak, galicia


Balenciagak 61 metroko itsasontzi bat egingo du Groenlandiarako - Zumaia - Baleike.eus\nBalenciagak 61 metroko itsasontzi bat egingo du Groenlandiarako\nBaleike 2019-03-20 12:21\nZumaiako Astilleros Balenciagak kontratua sinatu du Groenlandiako Natur Zientzien Institutuarekin 61 metroko luzera izango duen ontzi bat egiteko. Norvegiako arkitektu baten diseinua erabiliko dute horretarako.\nOntzi hau arrain industriaren arloan lan egiteko gai izango da, eta baita itsas ikerkuntzan ere. Artikoko uretan arraste pelagikoa egiteko diseinatu dute, eta, horrez gain, mundu mailako itsasoetan lan egiteko gauza ere izango da. Hala, itsas laginak hartzeko instalazioak izango ditu, eta baita itsasoan eta airean izan daitezkeen ingurumen eraginak jasotzeko ere.\nBere baitan laboratorioak izango ditu arrainak eta ganbak aztertzeko, eta itsas ikerkuntzarako. 32 persona eramateko lekua izango du. Bertan izango diren ikasleek eta bekadunek trebatze saioak egin ditzaten instalazioak ere izango ditu.\nAlbiste ona da hau Zumaiako ontziolarentzat. Orain hilabete Eskoziarako arraste-ontzi bat egiten hasi ziren Balenciagan.


Hastear da Bertso Korrika! — Bertsozale Elkartea\nHastear da Bertso Korrika!\nLehen bertso saioak datorren astean gauzatuko dira; bestalde, Korrikaren atariko ekitaldien tartean den "Erradikalak Gara" bihar eskainiko da Etxarri-Aranatzen.\nIruñean, Durangon, Getxon eta Zallan izango dira Bertso Korrikaren lehen saioak, datorren astean.\nMartxoaren 7an, asteartean, izango da lehena Iruñean. 19:30etik aurrera, Katakraken ariko dira kantuan Oskar Sanz de Acedo eta Julio Soto, Ainhoa Aranburu gai jartzen dela. Ordu berean, baina ostegunean, Durangoko Plateruena Kafe Antzokian izango dira Eneko Abasolo "Abarkas", Oihana Bartra, Igor Galartza eta Nerea Ibarzabal. Maite Berriozabal izango da saioko gidari.\nAsteburuaren atarian, Getxon bertso-poteoa egingo dute 20:30ean abiatuta: Erromoko Gure Etxea tabernatik hasiko dira kantuan Jone Uria eta Imanol Uria. Hurrengo egunean, eta Korrika Kulturalaz gainera Zallako bertso-eskolaren 15.urteurrena dela baliatuz, bertso-poteoa eta bazkaria prestatu dute hango bertso-eskolaren eta euskaltegiaren artean.\nErradikalak gara emanaldia, bihar Etxarri-Aranatzen\nLankuren eskutik, eta Beatriz Egizabal eta Ane Labaka protagonista direla, Erradikalak gara ikuskizuna izango da Korrika Kulturalaren baitan ere. Bihar Etxarri-Aranatzen izango da emanaldia, martxoaren 9an Gasteizen eta 11n, Andoainen. Gehiago ere izango dira datozen asteetan.\nBertso saioen agenda osoa: bdb.bertsozale.eus\nErradikalak gara emanaldiaren informazioa: www.lanku.eus\nHasi besterik ez da egin...askoz ere hitzordu gehiago hurrengo egunetan!


Liburutegian ere festa giroa... - St2 St2\n« Kaixo berriz!\nTxori Hood »\nLiburutegian ere festa giroa…\n2010 - 11.12\nGarai batean eta orain gauzan antzera samar… Liburutegian askotan barnean daramagun parrandarako arra agertzen zaigu eta… Liburu artean, Ramon Artolaren bertsoen artean, hau aurki dezakegu. Gaur egun ere bada horrelakorik, lagunartean batik bat.\nbai eta ere kupira gabe\nneretzat penitentziya. 2\nLenengo sartu tabernan eta\nateratzen naiz azkena,\negun guzian zurrutian da\netzait betetzen barrena;\nau da erari maitagarri bat\narras piztutzen naubena,\nJoxepa Karmen biotzekoa\nGosea ez det aundiya bañon\negarriya bai ugari,\nnere barrenak naitasunikan\nez diyo berriz urari:\nsortzen ditudan koarto pitxarrak\nematen dizkat tripari,\nnere denboran biziya kentzen\ndiot zenbait sagardoari. 4\nGaitzik ez duben erari oni\ngogoz oi diot nik ekin,\nsatisfazioz ez naiz arkitzen\npitxar bat eta birekin;\niru edo lau izaten ditut\ntristura eta penak sendatzen\nAstelena det jai bat artuba\ngogorik egiten etzat;\nasteazkena, ai nere pena,\noso pereza sartzen zat,\nmodu onetan aste guziya\nalperkerian joaten zat. 6\nBart arratsean egin det amets\nlen egin izan dedana,\ntabernatikan irten naizela\ntxispatu edo edana;\npausorik txuxen egin ezinda\nesaten nuben: au lana,\ngolpatu gabe ez nindeke juan\ngaur ni andriarengana.\nKupelan daguan sagardoak dit\nprezisamente eran bearra\nmilla deabruz josirikako\norain duben prezioa,\nzaleak asko geran medioz\ndauka estimazioa. 8\nEranago ta berriz naiago\nbeti nago egarriyak,\nbegi bitarte txarrikan ez dit\nemeretzi len, au ogeigarren,\namar atzo zor utziyak,\nmarkak kupelan egin, jaiean\nThis entry was posted on Ostirala, azaroa 12th, 2010 at 23:11 and is filed under Idatzitakoak. You can follow any responses to this entry through the RSS 2.0 feed. You can leave a response, or trackback from your own site.


Uribe Kostako gaurko eta atzoko alkate eta zinegotziak erabakitzearen alde - - Hiruka.eus\nUribe kosta ados\nHerri-kontsultak Uribe Kostan\nUribe Kostako gaurko eta atzoko alkate eta zinegotziak erabakitzearen alde\nUribe kosta ados 2017-04-29 17:17\nGaur, apirilak 29, 12:30etik 13:30era bitartean, Uribe Kostako lehengo eta gaurko alkate eta zinegotziak elkartu dira eskualdeko hainbat herritan, Gure Esku Dago herritar mugimenduaren ekimenez datorren maiatzaren 7an gauzatuko den herri-galdeketaren alde.\nAgerraldi publiko hauen guztien xedea uribekostarrei deialdi zuzena egitea izan da, sensibilidade ezberdinetako herritarrak eta jendarteko agenteak herri-galdeketan parte-hartzera gonbidatuz. Bozeramaileen hitzetan, “Uribe Kostako jendartearen lehengo eta gaurko ordezkari politikoak izanik, Euskal Herriarentzat erabakitzeko eskubidea aldarrikatzen dugu; horrela, gure aurretik, pentsaera eta izaera desberdinetako uribekostarrak egindako bideari jarraipena emanez eta Gure Esku Dago herritar ekimenak emandako pausuak oso positibotzat joz”.\nUribe Kosta Ados elkarteak, Gure Esku Dago herri ekimenaren arduraduna eskualdean, alderdi eta formazio politiko nagusien ordezkariak biltzea lortu du gaur eguerdian, jendartearekiko ilusio mezua komunikatuz; “Adostasun kultura sustatuz, gure etorkizun politikoa erabakitzearen inguruan ikuspuntu ezberdinen argudioak eta behar den eztabaida publikoa zabalduz, herritarrak ahaldunduz eta erabaki beharraz jabetuz, gizartean dauden mugak eta lubakiak erauztea bizikidetza eta elkarlana sendotuz. Ehunduz, Adostuz eta Erabakiz, demokrazian sakonduz, erabakiaren aroa abian da”, horiek izan dira manifestuari bukaera eman dioten hitz baikorrak, denok elkarrekin batasuna adieraziz.\nUribe Kosta Ados: "Erabakitzea giza eskubidea ere bada"\nIker Rincon Moreno 2017 api 28 Uribe Kosta\nMaiatzaren 7an, eskualdeko sei herritan erabakitzeko eskubidearen aldeko galdeketa egingo du Gure Esku Dago herri-ekimenak sortu duen Uribe Kosta A...


Laborari terroristak - Lubakietatik\nIpar Euskal herrian gertatu dena aste honetan ez da oso normala. Laborari batek, errentan zuen bere etxaldea eta kontratua berritzea egokitzen zitzaion. Laborari hau euskalduna da. Ez dauka zertan zerikusirik izan behar baina beste batzuk (Frantzia aldean batez ere) garrantzitsu egin dute ezaugarri hau. Bertan lanean zegoena eta kontratua berritzeko prest zegoenaren ordez beste laborari bat nahi zuen jarri enpresa publikoak. Hau kanpotik etorritakoa litzateke herrira. Laborariari babesa erakutsiz eta etxaldearen maizterrarekiko desadostasuna erakutsiz manifestazioa egin zuen jende andanak. Honaino gauza normala dirudi (enpresak kaleratze injustifikatuak, protestak, jendea babesa ematen...)\nBaina manifestazioko tenperatura igotzen hasi zen jendarmeak azaldu zirenean. Enfrentamenduak egon ziren. Laborarien partea ez dakit baina polizia iturriek diote bi jendarme zaurituak atera zirela iskanbila haietatik. Hemen sartzen da frantziako presidentea rol nagusia hartuz gainera. Jendarmeei babesa eman ondoren manifestazio horretan protestan zeuden laborariak terrorista eta xenofobo bezala etiketatu zituen. Orain agian bost urteko gartzela zigorra jasan dezakete.\nHau ikusirik beldurra sartzen zait hezurretaraino. Agian batzuentzat momentu honetan delitua egiten ari naiz, gartzelan sartu nazakete euskaraz idazteagatik. Lehen espainian egiten zutena orain frantzian hasi dira egiten. Ideologia eta lege berri bat ari dira martxan jartzen: "Euskal Herrian gertatzen den protesta oro terrorismoa da". Adibideak mila daude jartzea: 18/98 kasua, Beasaingo bi gazteren aurkako prozesua AHT-ren aurkako ekitaldi batean parte hartzeagatik, laborariena... Guk ez dakigu baina ETA gara. Lotsagarria da benetan. Zaila da sinisten.\nHemendik atzera kontuz ibili beharko dugu edozein aitzaki nahikoa baitute gartzela zigor altuak ezartzeko. Zuzenbidea gero eta okerrago doa. Laister langileen eskubideak bermatzeko greba bat terrorismo delitu gorena bihurtuko da. Baina lasai beraiek nahi badute ere sistemak ez gaitu harrapatuko.


3.367 lanek hartuko dute parte Zinebiren 55. edizioan — Gaztezulo\n3.367 lanek hartuko dute parte Zinebiren 55. edizioan\n3.367 lanek hartuko dute parte Zinebiren 55. edizioan https://www.gaztezulo.eus/albisteak/3367-lanek-hartuko-dute-parte-zinebiren-55-edizioan https://www.gaztezulo.eus/albisteak/3367-lanek-hartuko-dute-parte-zinebiren-55-edizioan/@@download/image/zinebi_55_1379927408.jpg\nAzaroaren 15etik 22ra egingo dute Bilboko Udalak eta Arriaga Antzokiak antolatzen duten Zinebi Nazioarteko Zine Dokumental eta Laburmetraia Zinemaldiaren 55. edizioa. Nazioarteko filmen artean, Frantzia, Espainia, Alemania eta AEBetan ekoitzitakoak dira gehienak.\n55. edizioa izango du aurten Zinebi Nazioarteko Zine Dokumental eta Labrumetraia Zinemaldiak, eta urtero legez, nazioartetik nahiz bertatik heldutako filmak proiektatuko dituzte astebeteko epean. Atzerritarrei dagokienez, Espainia, Frantzia, Alemania eta AEBetako lanak izango dira nagusi, nahiz eta Brasildik, Erresuma Batutik, Kanadatik, Irandik, Italiatik, Errusiatik, Argentinatik, Mexikotik, Kamerundik, Moldaviatik, Angolatik eta Nepaletik ere hainbat film jaso dituzten antolatzaileek. Oro har, dena den, edizio honetako protagonista euskal zinema izango da; iaz 78 lan izan ziren, aurten, aldiz, 115 jaso dituzte.\nOrotara 3.367 proposamen iritsi dira, eta horien artean hainbat aukeratu ditu epaimahaiak Sail Ofizialen parte hartzeko. Fikziozko lanak, dokumentalak eta animaziozkoak dira guztiak, eta Sari Nagusia nahiz Urrezko eta Zilarrezko Mikeldiak lortzea izango dute jomuga guztiek.\nJaialdia azaroaren 15ean, ostirala, hasiko da, eta aste betez luzatuko, hilaren 22ra bitarte. Edizio honen antolaketan hiriko hainbat elkarte, profesional eta zine eskolek hartu dute parte, eta filmak Teatro Campos Eliseosen proiektatuko dituzte. Gainera, Zinebi Express lehiaketaren 6. edizioa egingo dute, eta proiekzioez gain hitzaldi, zuzeneko emanaldi eta jai bereziek osatuko dute egitaraua. Adi egon, agenda osoa laster argitaratuko baitute hemen!\nEdizio honetako kartela\n55. edizioko kartela Oscar Marine ilustratzaileak egin du. 2010ean Diseinu Sari Nazionala jaso zuen Espainian, eta besteak beste, Bruce Springsteen, Andrés Calamaro, Tomatito, Siniestro Total eta The Psychedelic Furs artisten diskoen azalak egin ditu, baita Pedro Alvodovar, Alex de la Iglesia eta Julio Medem zinegileen film batzuetako kartelak ere.\nZinebiren irudian bere burua irudikatu du, urtero urtero, hutsik egin gabe, jaialdira joaten diren gazteak islatu asmoz. Modu autoparodiko eta dibertigarrian, pastadun betaurrekoak soinean, zinezaleei eginiko keinua da.


Luis Mari Zaldua: "Duen tokia baino hobea dagokio Iztuetari euskal kulturaren historian" | 111 Akademia\nLuis Mari Zaldua: “Duen tokia baino hobea dagokio Iztuetari euskal kulturaren historian”\nLuis Mari Zaldua izan da (Urnieta, 1965) Zuria, gure erara ikuskizunaren gidoia egiteko ekarpen nagusia egin duena, berak landu eta osatu zuen lehen ideia, nolabait esateko. Filologo eta etnografo aski ezaguna, berarengana jo dugu jakiteko zein diren ahanzturatik Juan Ignazio Iztueta argitara atera eta hari buruzko dantza ikuskizuna osatu izanaren arrazoiak.\nJuan Ignazio Iztuetari eta bere obrari buruz Zuria, gure erara ikuskizuna aurkeztu duzue. Zergatik orain Iztueta? Zer izan dezake erakargarri egungo euskaldunentzat?\nGalderak balizko bi erantzun ditu: bata dantzaren arlokoa, orokorragoa bestea.\nDantzaren arloari doakionean, paradoxa edo kontraesan batekin jolasean ibili gara, alegia, Iztueta bera eta, noski, haren lanen izpiritua, zurrunak izan ez arren, zenbaitzuk 1824ko bilduma “biblia” ukiezintzat erabili dute, zintzoak (bildumaren testuak dioenari dagoen dagoenean eutsi diotenak) eta maltzurrak (hura abiapuntutzat hartuta, euskal dantzak berritu dituztenak) alde bitara banatuz. Jakina, ez gara gu izan euskal dantzak berritu dituztenak, bide horretan ibiliak baitira beste batzuk aspalditxotik, Edu Muruamendiaraz kasurako. Berrikuntza horren goratzarrea egin nahi izan dugu Iztuetaren eskutik, zaldibiarrak begi onez ikusiko zukeelakoan baikaude.\nDabilen harriari ez omen zaio goroldiorik ateratzen, eta euskal dantzak ez dira salbuespena. Bizirik iraun behar badute, erabili egin behar dira, sorkuntzan…, ez erromeria giroan bakarrik. Gazteei begia euskal dantzez hautatzea nahi badugu, gaurkotu egin beharko ditugu. Helburu horretan, euskal dantzen “biblia” idatzi zuena nor zen aurkezten saiatu gara, haren lana galga moduan erabiliagatik, gaurko gazteek (dantzari ala ez) Iztueta gizaseme modernoa izan zela jakin dezaten, modernoa ez ezik, bihurri samarra ere esango genuke.\nBaina dantza kontuez gain izan zuen bestelako kezkarik…\nBai, bai; besterik da, dantza alde batera utziz gero, Iztuetaren ekarpena euskal kulturara.\nAskok, esan moduan, dantzen bildumarengatik ezagutzen dute eta beste batzuek, 1847an (hil zenetik bi urtera) argitaratu zen Gipuzkoako Probintziaren Kondairarengatik, zehazki esan, azken liburu horretan biltzen diren arlo askotako datuengatik (geografia, foklorea, hiztegia…). Alabaina, 1847ko Kondairan, oraingoz, behar moduan nabarmendu ez diren hainbat ekarpen daude, dantza bertsolaritzarekin edota eskubide historiak euskararekin lotzen dituztenak, adibidez. Bestalde, ez bedi ahantz liburua euskaraz dagoela idatzia, batasun asmoa duen hizkuntza batean gainera… Elizgizona ez den idazle euskaldun bakarretakoa dugu zaldibiarra. Azkenik, bizitza oparo bezain erakargarria izan zuen, ez zen, haren garairako bederik, kristau “eredugarria” izan. Horrek halako erakargarritasun berezi batekin janzten du Iztueta. Norbaitek pentsa badeza behinola euskaldun guztiak elizkoiak, zintzo-zintzoak eta atzerakoiak zirela, oker dabil; begiratzea asko dio Iztuetaren bizitzari. Azkenik, azpimarra dezagun pedagogia eta onomastika saileko lanak ere idatzi zituela, besteak beste. Asko al dira, bada, hainbeste erpin edo aurpegi dituzten idazleak Euskal Herrian?\nBadu, beraz, gaurkotasunik Juan Ignazio Iztuetak?\nDuen tokia baino hobea dagokio Iztuetari euskal kulturaren historian, baina, dena delakoagatik, oraindik ez zaio aitortu, eta horretan gure aletxoa jarri nahi genuke. “Dena delakoa” diogunean dantzen bildumaren itzalaz eta biografia gorabeheratsuaz ari gara. Berebat, politikan-eta nahiko eklektikoa zenez, ez da erraz sailkatzen den pertsona horietakoa eta, hemen, Euskal Herrian, politika arloan, alde batean edo bestean sailka ezin daitekeena, behin baino gehiagotan, baztertu eta ezkutatu ere egiten da.\nIztuetak bere Gipuzkoako Probintziaren Kondairan azaldutako bi lotura aipatu dituzu: batetik, dantza eta bertsolaritzarena eta, bestetik, eskubide historiak eta euskararena. Zertan dautza lotura horiek? Zer harreman dute bikote horiek elkarrekiko?\nIztueta, sasoi hartako (eta gaurko) asko bezala, chauvinista samarra zen, nolabait esateko; euskaldunen ondarea goraipatzeko beste toki batzuetakoarekin alderatzen zuen hura, eta, espero izatekoa zenez, bertakotzat zeukana gailentzen zuen arrunki. Horrelako alderaketak egiten zituenean, sinesgarriak gerta zitezen, hemengoaren nagusitasunaren arrazoiak aurkitzen saiatzen zen. Ingurumari horretan, hemengo eta kanpoko dantzarien gaitasuna zein dantzen zailtasuna erkatzen ari delarik, ahozko literaturan baliaturiko doinuen oinarri den metrika ezagutu gabe euskal dantzak ikastea zaila diruditzen zaiola idazten du, baina ez alderantziz; horretan ere euskaldun izateak abantailak lituzke, beraz, Zaldibiakoaren irudiko. Dantzen oinarri diren doinuek letra dutela azpimarratzen du eta hor legoke, zehazki, bi arloen bateragunea, hortik letorkieke abantaila euskal dantzariei: ahozko literaturan erabilitako metrika eta dantzaturiko doinuen metrika bat etortzetik, ahozko literaturan erabilitako oinarri metrikoa barneratuta izatetik, horrek dantza ezberdinen pausoak ikastea erraztuko bailuke.\nBestalde, ahozko literaturaz, eta bereziki bertsolaritzaz ari garelarik, behar bezain ezagunak ez diren berriak irakur daitezke 1847ko Kondairan; niri, apustuei buruzkoek eman didate atentzioa gehien.\nEta foruen eta euskararen arteko lotura sutsu hori?\nEskubide historikoak, foruak hitz batean, orduko eztabaida politikoaren erdi-erdian zeuden. Oroit bedi Iztuetak Kondaira idatzi zuenean lehen gudu karlistako su-garren euskal gizartea berotzen jarraitzen zutela artean. Bergarako besarkada gertatu zenetik urte gutxi igaro ziren oso… Inor gutxik jartzen zuen zalantzan foruen garrantzia, onerako edo txarrerako, hala karlisten nola liberalen artean. Eta hemen dator gure Iztueta hausnarketa “berezi” batekin: foruen iraupenaren gakoa ez dago Jaungoikoarengan (fedean) ezta erregerengan (legitimismoan) ere, euskararen iraupenean, erabilpenean eta indartzean baizik. Labur esanda, eskubide historikoak euskaratik darite. Euskara da, horrenbestez, euskal subjektu politikoaren heldulekua eta oinarria, eta ez besterik. Baina zaldibiarra ez da hor geratzen; euskararen garapena eta eskubide historikoen aldarrikapena uztartu egiten ditu; zenbat eta euskaldunago orduan eta foruen zaleago, hori da mahai gainean jartzen duen ekuazioa. Gure iritzirako, ikuspegi horrek badu gaurkotasunik, esan nahi baita politika arloko egungo zenbait gertakari aztertzerakoan erabilgarria izan daitekeela ikuspegi hori. Azkenik, euskara ez du nekazal gizartearekin hertsiki lotzen, hobe esan, hizkuntzaren erabilpena ez du landa eremura edota, adibidea jartzearren, familiara edo etxera mugatzen. Euskaldunek, gauza guzti-guztiak, eremu eta sail guztietakoak, gainerako euskaldunei euskaraz adierazi behar dizkietela azpimarratzen du. Soziolinguistikaren esparruko egungo adituei inoiz entzun diegun zerbait, ezta?\nJuan Ignazio Iztueta Etxeberria (Zuria) Zaldibian jaio zen 1767ko azaroaren 27an. Hamabi anai-arrebetatik bosgarrena, abeltzain eta nekazari herri batean jaioagatik, familia onekoa zen; aita udaleko diruzaina eta herri-diputatua zen. Goi-mailako ikasketarik ez zuen burutu, berak aitortzen duen moduan.\nHogeita hiru urte zituela (1790ean) ezkondu zen lehen aldiz Zuria, hemeretzi urte zeuzkan Joakina Linzoain urnietarrarekin. Lehen ezkontza hartatik bost seme-alaba izan zituen; hain zuzen, semeetariko bat (Jose Ignazio) dantzaria izan zen eta aurrerago aitarekin bizi izan zen Donostian. 1801 arte jaioterrian jarraitu zuen Juan Ignaziok eta, irakaskuntzan ez ezik, hornitzaile edo saltzaile lanetan aritu zen. Errotaria ere izan zen eta artaldea eduki zuen. Gaztetatik dantzarekiko grina eta jokoarekiko nahiz bertsolaritzarekiko zaletasuna erakutsi zuen (bertsotan ere, sarritan, apustuan ibiltzen ziren garai hartan). Salaketa bat baino gehiago izan zituen, orduko erlijioari eta moralari men ez egiteagatik.\n1801-1807 bitartean arazo larriak izan zituen Justiziarekin. Aurrena giltzapean eta ondoren espetxean egon behar izan zuen (Ordizian, Tolosan, Azpeitian eta Logroñon). Halere, inork ez du argitu erabat oraindik zergatik atxilotu zuten. Juan Ignaziok beti ukatu zuen lapurretagatik izan zela (anaia gazteak, Frantzisko Ignaziok, fama hori zuen…). Garbi dagoena da Zaldibiako erretoreak salatu eta Inkisizioak epaitu zuela (sexu eta pentsaera kontuetan askea izateagatik, arrastotik ateratzeagatik alegia). Espetxean zegoela (1802an) emaztea hil zitzaion (31 urterekin). Umeak amonak (Maria Ignaziak) zaindu behar izan zizkion.\nLogroñoko espetxean zegoenean entzute handia lortu duten Kontxesiri bertso sorta idatzi zuen. Azpeitian zigorraldia betetzen ari zenean ezagutu zuen Juan Ignaziok Kontxesi Bengoetxea (agidanean, haur hilketa batengatik kondenatuta zegoena). 1808an ezkondu ziren eta hiru seme-alabaren guraso izan ziren. Azpeitian bizi ziren.\nUrte hartan, Napoleonen gudarosteak Bidasoa ibaia gurutzatzen duenean, Iztuetak frantsesen alde egiten du (frantsestutzat agertzen da). 1810ean Donostiara doa bizitzera familiarekin, baina 1813an, Ingelesek eta Portugaldarrek Napoleonen armada Donostian inguratuta duten unean, Iztueta Iparraldean zebilen. Guztiarekin, gudaroste frantziarrari zenbait hornidura saldu zizkion eta, gerra amaitzean, sumarioa ireki zioten horregatik; espetxean sartu zuten berriz ere.\n1814an denda baten jabe zen hiriburuan eta, urtebete beranduago, 1815ean, Kontxesi Bengoetxea, bigarren emaztea, hil zitzaion (29 urterekin). Donostian biziagatik, gauza jakina da Zaldibiara ere joaten zela.\n1824an (Fernando VII.a errege absolutistak agintea berreskuratu eta gutxira) Guipuzcoaco dantza gogoangarrien condaira edo historia bere soñu zar, eta itz neurtu edo versoaquin liburua plazaratu zuen, Donostiako udaletxeak ahal zituen dantza eta dantzarako musika gehienak bil zitzala agindu baitzion, artxiboetan gordetzeko eta gazteei erakusteko. Lehen liburu hori argitaratzean sekulako laudorioak jasotzen ditu Iztuetak eta politika nahiz kultura arloko zenbait handikirekin hartu-emanak ditu.\n1828an, hirurogei urte zituelarik, hirugarrenez ezkondu zen, berrogei urte gutxiago zeuzkan Asución Urruzola zizurkildarrarekin. Bi seme-alaba izan zituzten elkarrekin. Lanbidez, Donostiako lur-ateko (Puerta de Tierra) zaindaria izan zen aurrena garai hartan eta ondoren, polizia sailean hamar urte eman ostean, kartzelako alkaide (Alcaide del Tribunal de Corregimiento de Guipúzcoa) izendatu zuten 1834ean. Zuria idazle lanetan buru-belarri zebilen; dantzen aurka zeuden apaizekin ika-mikan sartuta, idatzitako lanetan euskara eta dantzak sutsuki defendatu zituen.\n1837an Zaldibiako bizilagun bezala agertzen da. Gazteei dantzak irakasten eta plazaratutako lanik garrantzitsuenetarikoa izan zen Guipuzcoaco provinciaren condaira edo historia (hil ondoren, 1847an, argitaratua) idazten eman zituen bizitzako azken urteak. 1845eko urriaren 18an hil zen jaioterrian, hirurogeita hamazazpi urterekin.\nJuan Ignazio jaio zenean Carlos III.a Borboikoak agintzen zuen Espainian. Frantziatik zetozen ideia ilustratuak gogoko zituen errege despotak, eta hil zenean, berriz, Isabel II.ak, hamabost urte zituen Fernando VII.aren alaba “liberalak”.\nLau gerrate ezagutu izan zituen Zuriak: Konbentzioko frantsestearena (1794-1796), Napoleonena (1808-1813), Errealisten gerra zibila (1820-1822) eta lehen Karlistada (1833-1839).\nHitz bitan esanda, “ardi beltza” izan zen Iztueta bere garaian: frantsesen ideia berritzaileen aldekoa, Zumalakarregiren mreslea baina liberala, apaiza ez zen idazle euskalduna…


SANTIAGO ARIZAGA,Mikel "Liburu-iruzkinak:Harold Bloom-en El canon occidental"\nNork idatzia: Santiago Arizaga,Mikel\nEL CANON OCCIDENTAL.LA ESCUELA Y\nLOS LIBROS DE TODAS LAS EPOCAS\nHarold Bloom • Anagrama, 2004\nEz da erraza, inola ere, liburu kritika-egile bati bere lanaren iruzkina egitea. Are gutxiago idazle honek Mendebaldean idatzi den guztiaren artean, eredua- canona- ezarri nahi duenean. Harold Bloom literatur kritika-egile eta teoriko handia dugu. Estatu batuarra da, New Yorken jaio zen 1930. urtean, eta Humanitate irakaslea da Yale-eko Unibertsitatean. Erromantizismo ingelesaren inguruko hainbat lan idatzi du, baina bere lanik garrantzitsuena, inolako zalantzarik gabe, honako hau dugu.\nLiburuak bost zati dauzka, eta horren aurretik, prefazio eta preludioa idazten du. Lehenengo zatian, Canonaren goraipamen batez ematen dio hasiera liburuari. Ondoren, hogeita sei idazle hartzen ditu eredu gisa, Mendebaldeko literaturaren historia aztertzeko. Honela, bigarren zatian Aro Aristokratikoa azaltzen du (Shakespeare, Dante, Chaucer, Cervantes, Montaigne, Goethe...), hirugarren zatian Aro Demokratikoa (Dickens, George Eliot, Tolstoi, Ibsen...) eta laugarren zatian Aro Kaotikoa (Freud, Proust, Joyce, Virginia Wolf, Kafka, Borges, Neruda, Pessoa, Beckett...). Bosgarren zatian canon-aren inguruko ondorioa plazaratzen du.\nMendebaldeko canon-a El Canon Occidental ezartzerakoan, analisi ideologikoaren inguruko teorien aurka ageri da, eta ez ditu aintzat hartzen marxismoaren, feminismoaren zein ikasketa kulturalen ikuspegitik egiten diren proposamenak. Bloom-en iritziz, estetika da canon-a ezartzeko irizpidea, eta hori oinarri hartuz, Williani Shakespeare ezartzen du canon horren buru. Canon honen aurka dauden guztiak Minduen Eskolan biltzen ditu. Bloom-entzat, beraz, garrantzitsuena irakurketaren plazerra da, testu literarioek daukaten balio estetikoak ematen digun plazerra. Orijinaltasun literarioa da kanonikotasuna ematen duena, eta Bloom-en hitzetan “Shakespeare da, oraindik ere, inoiz ezagutuko dugun idazlerik orijinalena”.\n«Bloom-en iritziz, estetika da canon-a ezartzeko\nHarold Bloom-ek ikerketa zehatza egiten du hogeita sei idazle horien inguruan. Idazle espainiarretan Cervantes baino ez du jasotzen hauen artean. Liburuaren bukaeran, apendize gisa, Bloom-entzat canon hori osatuko luketen idazle eta idazlan guztiak jasotzen ditu. Hor espainiar Estatuko autore gehiago jasotzen dira. Kataluniarrak bereizita ematen ditu, euskal herritarrak bi baizik ez daude, eta horiek espainiarren artean aipatzen dira: Unamuno eta Blas de Otero. Euskaraz idatzi duen idazlerik, beraz, ez dago Bloom-entzat Mendebaldeko canonaren barruan.\n«…canon honen aurka dauden guztiak Minduen\neskolan biltzen ditu Bloom-ek»\nLiteraturaren historian gailurra jo duten idazleak ezagutu eta hauen lanei buruz zerbait jakiteko liburu interesgarria dugu hau. Mendebaldeko ikuspuntua baino ez du jasotzen, eta horren barruan, mundu anglosaxoiari garrantzia handiegia ematen dio nire ustez, daukan garrantzia gutxietsi gabe, jakina. Canon-aren inguruan dagoen eztabaidaren aurrean, ados naiz balio estetikoak literaturan daukan garrantzia goraipatzen denean, baina, ez nator bat, ideologizazioa alde batera utzi behar dela esatearekin. Izan ere, uste baitut, Bloom-en aukeraketan ere, badagoela nolabaiteko ideologizazioa (nahiz eta berak balio estetiko soilaz jantzi).\nZenbait momentutan irakurtzeko astun samarra gertatzen bada ere, interes handikoa iruditzen zait, unibertsalak izan arren ezezagun gerta dakizkigukeen hainbat obraren nondik norakoak jakiteko. Hori horrela, hiru izar emango nizkioke.